COVID-19: 47 KES POSITIF, 44 KES SEMBUH, TIADA KEMATIAN HARI INI

PUTRAJAYA: Sebanyak 47 kes baharu positif COVID-19 dilaporkan di negara ini setakat 12 tengah hari tadi, kata Ketua Pengarah Kesihatan Datuk Dr Noor Hisham Abdullah.

Beliau berkata daripada jumlah itu, 29 kes adalah dalam kalangan bukan warganegara.

“Jumlah kumulatif kes positif COVID-19 di Malaysia adalah 6,941 kes dan jumlah kes aktif dengan kebolehjangkitan COVID-19 adalah 1,213 kes,” katanya pada sidang media harian perkembangan COVID-19 di sini hari ini.

Menurutnya, sebanyak 44 kes sembuh dan dibenarkan discaj hari ini menjadikan jumlah kumulatif kes yang telah pulih sepenuhnya adalah 5,615 kes iaitu 80.9 peratus daripada keseluruhan kes.

Dr Noor Hisham berkata tiada kes kematian baharu dilaporkan dalam tempoh 24 jam lepas setakat 12 tengah hari menjadikan jumlah kumulatif kes kematian COVID-19 di Malaysia kekal pada 113 kes.

“Sehingga kini, terdapat 13 kes positif COVID-19 yang sedang dirawat di Unit Rawatan Rapi (ICU) dan daripada jumlah tersebut enam kes memerlukan bantuan pernafasan,” katanya.

Sementara itu, beliau berkata sejak 27 April lepas sehingga semalam, Kementerian Pengajian Tinggi (KPT) telah menghantar pulang seramai 49,019 pelajar ke pangkuan keluarga masing-masing.

Dr Noor Hisham berkata bagi perjalanan merentas negeri di Semenanjung Malaysia, kesemua pelajar diwajibkan menjalani kuarantin di rumah untuk tempoh 14 hari apabila tiba di kediaman masing-masing.

“Bagi pelajar yang ke Sabah dan Sarawak pula, mereka perlu menjalani ujian persampelan COVID-19 dan sekiranya keputusan negatif, baki tempoh kuarantin perlu dijalankan di rumah masing-masing.

“Kementerian Kesihatan (KKM) menyeru semua pelajar untuk mengambil iktibar daripada kes beberapa pelajar sebuah institusi pengajian iinggi (IPT) yang telah diwajibkan menjalani kuarantin di rumah, namun didapati tidak patuh dan kemudiannya didapati positif COVID-19,” katanya.

Dr Noor Hisham berkata sikap sedemikian boleh menyebabkan orang berisiko tinggi seperti warga emas, kanak-kanak dan orang yang mempunyai sejarah penyakit kronik terdedah kepada jangkitan COVID-19.

Katanya daripada keseluruhan kes positif COVID-19 di negara ini setakat ini, sebanyak 961 kes melibatkan mereka yang berusia 60 tahun ke atas manakala kelompok berusia 12 tahun ke bawah pula merekodkan 318 kes.

Beliau turut menyuarakan kebimbangan berhubung pergerakan merentas negeri selepas dilaporkan 2,931 kenderaan diarah berpatah balik setelah didapati cuba merentas negeri untuk pulang ke kampung dalam tempoh tiga hari lepas.

“Ini sememangnya merisaukan, terutama jika dicampur pula dengan pelajar-pelajar IPT yang telah pulang ke rumah keluarga masing-masing,” katanya.

Beliau seterusnya menggesa rakyat terus patuh kepada prosedur operasi standard (SOP) yang telah ditetapkan di bawah pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) terutamanya pada musim perayaan tidak lama lagi. — BERNAMA


860,000 KADAR PENGANGGURAN PADA 2020

KUALA LUMPUR: Jabatan Perangkaan mengunjurkan kadar pengangguran di Malaysia adalah sebanyak 5.5% atau 860,000 orang bagi tahun 2020.

Bagaimanapun Perdana Menteri Tan Sri Muhyiddin Yassin optimis pasaran buruh dijangka pulih menjelang akhir tahun menerusi pelan-pelan pemulihan ekonomi yang dirancang kerajaan.

“Pasaran buruh dijangka mulai pulih pada akhir tahun ini berikutan langkah kerajaan melaksanakan Perintah Kawalan Pergerakan Pemulihan yang membolehkan operasi perniagaan dibuka sepenuhnya pada 10 Jun 2020.

“Dalam usaha menangani kadar pengangguran yang semakin meningkat, Kerajaan telah memperuntukkan hampir RM15 bilion melalui Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) untuk dapat membantu hampir 3.3 juta rakyat yang terkesan dengan COVID-19,” kata Muhyiddin ketika sesi jawab lisan di Dewan Rakyat hari ini.

Muhyiddin berkata kerajaan melalui Majlis Tindakan Ekonomi sedang menyediakan pelan pemulihan ekonomi bagi jangka panjang dan akan dibentangkan pada Oktober 2020.

“Ia akan memberi tumpuan kepada penambahbaikan dalam pasaran buruh, reformasi institusi awam dan kerangka urus tadbir serta pelaksanaan pendigitalan dan Revolusi Perindustrian Keempat,” katanya.

Muhyddin berkata kerajaan juga sedang merangka pelbagai dasar dan strategi khusus untuk menstruktur dan mengukuhkan semula ekonomi serta menangani ketidakseimbangan pembangunan sosioekonomi di bawah Rancangan Malaysia Ke-12 (RMK-12), 2021-2025 yang akan dibentangkan awal tahun 2021. — AlHijrah Online


MEASAT-3D BERJAYA DILANCAR DI FRENCH GUIANA PADA 5.50 PAGI WAKTU MALAYSIA

KUALA LUMPUR: Satelit MEASAT-3d berjaya dilancarkan di French Guiana, Amerika Selatan pada 6.50 petang waktu tempatan 22 Jun (5.50 pagi waktu Malaysia, 23 Jun).

Satelit telekomunikasi milik MEASAT itu dilancarkan menerusi roket pelancar Ariane-5 di Pusat Angkasa Lepas Guiana yang terletak kira-kira 17,000 kilometer dari Malaysia.

Ketua Setiausaha Kementerian Komunikasi dan Multimedia Datuk Seri Mohammad Mentek mengetuai delegasi Malaysia ke tapak pelancaran roket itu.

Beliau turut disertai Duta Besar Malaysia di Perancis Datuk Mohd Zamruni Khalid, Menteri Sains Teknologi dan Inovasi Sabah Datuk Yakub Khan, wakil Kementerian Pertahanan Laksamana Muda Datuk Shamsuddin Ludin dan Ketua Pegawai Operasi MEASAT Yau Chyong Lim.

Pelancaran itu disaksikan secara langsung Perdana Menteri Datuk Seri Ismail Sabri Yaakob, Menteri Komunikasi dan Multimedia Tan Sri Annuar Musa;  Menteri Sains, Teknologi dan Inovasi Datuk Seri Dr Adham Baba serta beberapa menteri kabinet lain di Pusat Dagangan Dunia Kuala Lumpur.

Turut hadir Pengerusi Astro Malaysia Holdings Bhd Tunku Ali Redhauddin Tuanku Muhriz dan Pengarah Measat Global Shaharul Rezza Hassan.

Satelit yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).

Satelit MEASAT-3d berukuran 31 meter (m) x 9m x 5m seberat 5,600 kilogram itu dilancarkan bertujuan untuk meningkatkan perkhidmatan perhubungan kepada Malaysia dan negara-negara serantau serta beberapa perkhidmatan baharu melalui satelit berkenaan dijangka dapat ditawarkan seawal Ogos 2022.

Satelit itu merupakan jenis Geostationary Equatorial Orbit atau GEO mempunyai tapak liputan yang luas dan berkemampuan untuk menyediakan perkhidmatan jalur lebar yang pantas dan menyokong aliran tinggi data dikenali sebagai High Throughput Satellite (HTS).

HTS adalah antara perkhidmatan penting dalam penyediaan perkhidmatan jalur lebar tinggi terutamanya di kawasan pedalaman.–AlHijrah Online


KERAJAAN TIDAK PERNAH ABAI KEBAJIKAN GURU KAFA – IDRIS AHMAD

KUALA LUMPUR: Dakwaan yang  mengatakan kerajaan tidak mengambil berat terhadap kebajikan 35,000 guru Kelas Agama dan Fardu Ain (KAFA) di Malaysia adalah tidak benar.

Menteri di Jabatan Perdana Menteri (Hal Ehwal Agama), Datuk Idris Ahmad berkata, ini kerana kerajaan sentiasa berusaha untuk memastikan peningkatan kebajikan kumpulan tersebut termasuk dalam hal berkaitan dengan status perjawatan.

“Pendapatan guru KAFA telah ditingkatkan sejak 2016 dari RM700 kepada RM1,000 pada masa kini dan kerana itu kerajaan sendiri melalui Jabatan Kemajuan Islam Malaysia (Jakim) membiayai sebanyak RM481 juta untuk guru KAFA.

“Ertinya daripada peruntukan lebih kurang RM1.5 bilion untuk Jakim hampir dekat setengah bilion ialah untuk guru KAFA,” katanya dalam program Analisis yang bersiaran langsung di TV Alhijrah, semalam.

Beliau berkata, pendapatan yang diterima oleh guru KAFA itu juga perlu mengambil kira tahap tugasan dipikul oleh kumpulan berkenaan.

Selain itu, Idris menambah, aspek kebajikan juga telah diolah melalui beberapa penambahbaikan seperti pengenalan caruman Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso).

“Kita juga sediakan kemudahan lain antaranya seperti cuti berelaun, cuti rehat khas selama tujuh hari setahun, cuti sakit tidak melebihi 15 hari setahun dan cuti tanpa rekod untuk cuti peristiwa,” ujarnya.

Mengulas mengenai penangguhan kemudahan cuti bersalin dengan elaun penuh kepada guru (KAFA), Idris berkata, cadangan penambahbaikan itu tidak dapat dilaksanakan berikutan kekangan dalam prosedur peruntukan kewangan.

Jakim pada awal tahun ini mengumumkan kemudahan cuti bersalin dengan elaun penuh selama 60 hari diberi kepada guru KAFA.

Dilaporkan, kemudahan itu akan diberi sekali sepanjang tempoh kontrak lantikan semasa yang sedang berkuat kuasa dan selaras penambahbaikan Peraturan KAFA Tahun 2022 yang memasukkan perkara berkaitan cuti bersalin berelaun selama 60 hari. –AlHijrah Online


PEMBUKAAN MRT LALUAN PUTRAJAYA RANCAKKAN PEMBANGUNAN KAWASAN LAMA – PM

KUALA LUMPUR: Pembukaan Transit Aliran Massa (MRT) Laluan Putrajaya dijangka mencetus dan merancakkan semula pembangunan di kawasan-kawasan lama atau yang belum dibangunkan, kata Perdana Menteri Datuk Seri Ismail Sabri Yaakob.

Beliau berkata melalui pembukaan laluan itu, kerajaan yakin kawasan sepanjang jajaran seperti Jinjang, Sungai Buloh, Kepong dan Bandar Sri Damansara akan membangun lebih pesat, setara dengan kawasan-kawasan di bandar lain.

“MRT Laluan Fasa Satu melibatkan perjalanan dari Kwasa Damansara hingga Kampung Batu manakala Laluan Fasa Dua yang kini hampir siap sepenuhnya, melibatkan laluan dari Kampung Batu ke Putrajaya.

“Laluan Fasa Dua akan melalui kawasan strategik termasuk pusat bandar Kuala Lumpur dengan stesen bawah tanah seperti Titiwangsa, Hospital Kuala Lumpur, Ampang Park, Persiaran KLCC dan Tun Razak Exchange (TRX),” katanya ketika berucap melancarkan MRT Laluan Putrajaya Fasa Satu di Stesen MRT Kampung Batu di sini hari ini.

Hadir sama Menteri Kewangan Tengku Datuk Seri Zafrul Tengku Abdul Aziz, Menteri Pengangkutan Datuk Seri Dr Wee Ka Siong, Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Wilayah Persekutuan Datuk Seri Shahidan Kassim.

Selain itu, Ismail Sabri berkata kemudahan laluan MRT Putrajaya akan terus menjadi pemangkin ke arah mengeratkan hubungan antara komuniti penduduk terutama yang tinggal berdekatan dengan jajaran.

“Rakyat akan lebih mudah bergerak dan berulang-alik ke tempat kerja, bersosial dan mengakses kemudahan awam yang lain,” katanya

MRT Laluan Putrajaya sepanjang 57.7 kilometer mempunyai 36 stesen terdiri daripada 27 stesen bertingkat dan sembilan stesen bawah tanah dengan keseluruhan kos pembinaan sebanyak RM30.53 bilion.

Sempena pelancaran hari ini, Ismail Sabri mengumumkan perkhidmatan percuma bagi semua pengangkutan awam di bawah kendalian RapidKL merangkumi MRT, Transit Aliran Ringan (LRT), Transit Aliran Bas (BRT), monorel serta bas RapidKL selama sebulan bermula hari ini.

“Saya berharap Keluarga Malaysia yang terlibat mengambil kesempatan mencuba perkhidmatan pengangkutan awam ini dan meletakkan kenderaan masing-masing di Park N Ride dan #JomNaikMRT,” katanya.

Selain itu, Ismail Sabri berkata pihak MRT kini dalam perancangan untuk menambah empat lagi stesen baharu pada masa akan datang agar akses kepada pengangkutan awam dapat terus ditingkatkan.

Menurutnya, pembukaan sepenuhnya MRT Laluan Putrajaya dijangka mencatatkan jumlah awal penumpang harian melebihi 104,000 orang seterusnya diharap dapat mengurangkan kesesakan lalu lintas yang kini ‘menghantui’ Kuala Lumpur.

Perdana Menteri berkata selaras dengan teras Dasar Pengangkutan Negara, adalah menjadi hasrat utama kerajaan untuk menyediakan sistem pengangkutan awam yang selamat, cekap, mampan dan boleh dipercayai bagi Keluarga Malaysia.

Katanya penyediaan pengangkutan awam juga akan dipertingkatkan supaya Keluarga Malaysia menikmati akses lebih baik kepada perkhidmatan dan ketersambungan yang lancar seperti dirancang dalam Rancangan Malaysia ke-12 (RMK12)

“Ini juga merupakan antara agenda utama yang dilaksanakan kerajaan bagi memulihkan dan menstabilkan ekonomi negara serta memastikan kesejahteraan hidup Keluarga Malaysia,” katanya.–AlHijrah Online


PESAWAT TENTERA INDONESIA TERHEMPAS KETIKA LATIHAN

JAKARTA: Sebuah pesawat latihan G-36 Bonanza T-2503 milik Tentera Laut Indonesia (TNI AL) terhempas di lautan Selat Madura, Jawa Timur.

Nahas berlaku pada Rabu sekitar 9.30 pagi waktu Indonesia barat dan lokasi kejadian telah dikesan namun nasib juruterbang serta pembantunya belum dapat dipastikan.

Pesawat itu terputus hubungan 10 minit selepas berlepas pada 8.45 pagi untuk melaksanakan latihan pertahanan udara, menurut kenyataan TNI AL.

Laporan media tempatan memetik komander penerbangan tentera laut, proses evakuasi pesawat yang berada pada kedalaman 15 meter di bawah permukaan laut sedang dilakukan.

Tujuh kapal perang dan penyelam pasukan komando laut dikerahkan ke lokasi kejadian.

Pada 18 Julai, sebuah pesawat latihan tempur T-50i Golden Eagle milik Tentera Udara Indonesia terhempas di kawasan pergunungan daerah Blora, Jawa Tengah, mengorbankan juruterbangnya. – AlHijrah Online


ANGGARAN PELAKSANAAN PRN ENAM NEGERI RM420 JUTA – SPR

PUTRAJAYA: Suruhanjaya Pilihan Raya (SPR) menganggarkan pelaksanaan Pilihan Raya Negeri (PRN) serentak di enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan akan melibatkan perbelanjaan RM420 juta.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata 153,760 petugas akan dilantik bagi membantu melancarkan pengendalian proses PRN berkenaan, dan 173 pusat penamaan calon serta 186 pusat penjumlahan rasmi undi akan dibuka.

Beliau berkata 3,190 pusat mengundi biasa yang mengandungi 17,048 tempat mengundi atau saluran, dan 260 pusat mengundi awal mengandungi 377 tempat mengundi atau saluran awal akan digunakan pada PRN nanti.

“Keseluruhan jumlah pusat mengundi adalah 3,450 dengan 17,425 tempat mengundi atau saluran,” katanya dalam sidang media di sini hari ini selepas mempengerusikan mesyuarat khas di Menara SPR di sini bagi membincangkan tarikh-tarikh penting bagi PRN.

Terdahulu beliau mengumumkan keputusan SPR yang menetapkan hari pengundian bagi pelaksanaan PRN di enam negeri berkenaan adalah pada 12 Ogos, dengan hari penamaan calon pada 29 Julai.

Sementara itu Abdul Ghani berkata kira-kira 9.77 juta pemilih layak mengundi pada PRN berkenaan dengan kira-kira 9.67 juta adalah pengundi biasa.

Katanya Selangor mempunyai jumlah pengundi biasa paling ramai dengan 3.7 juta orang diikuti Kedah dengan 1.57 juta dan Kelantan 1.4 juta, manakala pengundi lain melibatkan 49,660 tentera dan pasangan; 47,728 adalah polis serta pasangan Polis Pasukan Gerakan Am (PGA) dan 1,727 pengundi tidak hadir luar negara.

Merujuk kepada statistik umur pula, Abdul Ghani berkata 661,905 orang merupakan kategori pengundi berumur 18-20 tahun, manakala 28,991 orang merupakan pengundi berumur 90 tahun dan ke atas.

Beliau berkata pengundi boleh membuat semakan pengundian untuk mengetahui maklumat pusat mengundi, saluran mengundi dan nombor bilangan masing-masing bermula 17 Julai ini.


WARGA ISRAEL, NAS DAILY MASUK KE MALAYSIA GUNA PASPORT NEGARA LAIN

SEREMBAN: Ketua Pengarah Imigresen Datuk Seri Khairul Dzaimee Daud mengesahkan warga Israel Nas Daily memasuki Malaysia menggunakan pasport dari negara Saint Kitts and Nevis pada 15 Okt lepas.

Beliau berkata Nas Daily atau nama sebenarnya Nuseir Yassin mempunyai dua kerakyatan iaitu Israel dan Saint Kitts and Nevis, iaitu sebuah negara dari kepulauan Caribbean.

“Individu itu masuk dan keluar dari Malaysia menggunakan pasport yang sama (Saint Kitts and Nevis) dan difahamkan dia telah memasuki Singapura dengan menggunakan pasport Israel.

“Dia juga tidak mempunyai kesalahan di bawah peraturan Imigresen sebab kelulusan untuk masuk di bawah pas pelancong boleh diberikan semasa ketibaannya yang menggunakan pasport Saint Kitts and Nevis,” katanya kepada pemberita selepas menghadiri Program 3P (Penempatan, Pekerjaan dan Pendapatan) anjuran Jabatan Penjara Malaysia.

Program tersebut dirasmikan oleh Ketua Setiausaha Kementerian Dalam Negeri (KDN) Datuk Seri Wan Ahmad Dahlan Abdul Aziz yang turut dihadiri Ketua Pengarah Penjara Datuk Nordin Muhamad di Pusat Reintegrasi Penghuni (PRP) Mantin.

Khairul Dzaimee mengulas isu video yang tular di aplikasi TikTok berkenaan warga Israel itu yang teruja dapat memasuki negara ini.

“Sebenarnya, dia tidak menggunakan pasport Israel. Jika menggunakan pasport berkenaan sama sekali tidak dapat melepasi pintu masuk negara kita kerana diketahui Malaysia tidak mempunyai hubungan diplomatik dengan Israel,” katanya.

Sementara itu, dalam Program 3P hari ini, Wan Ahmad Dahlan berkata program tersebut dikhususkan kepada penghuni warga asing yang layak ditempatkan di PRP untuk bekerja.

Katanya, hasil diterima daripada pekerjaan tersebut akan digunakan bagi menampung keperluan harian warga asing terbabit dan seterusnya untuk penghantaran pulang ke negara asal.

“Program ini telah diadakan secara rintis bagi 16 penghuni warga Indonesia bermula pada Julai lepas. Penghuni warga asing yang kini berada di penjara adalah berjumlah hampir 12,000.

“Bagi penghuni warga asing tersebut, mereka akan peroleh kemahiran dan seterusnya pendapatan yang boleh membantu mereka untuk pulang ke negara asal dengan lebih cepat tanpa melalui penempatan di Depoh Tahanan Imigresen,” katanya.

Beliau berkata sinergi ini memberi impak positif kepada semua pihak, antaranya dapat mengurangkan kesesakan dalam penjara dan juga Depoh Tahanan Imigresen.–AlHijrah Online


TV ALHIJRAH SEMAKIN SEGAR, RANCAK MENERUSI PELBAGAI PROGRAM BAHARU – ZULKIFLI

KUALA LUMPUR: Usaha berterusan TV Alhijrah menyediakan kandungan baharu yang sesuai dengan keadaan semasa mendapat penghargaan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Ujar beliau, stesen televisyen Islam itu semakin segar dan rancak dalam menerbitkan program-program baharu meski pun dalam suasana COVID-19.

“Saya nak ucap lafaz alhamdulillah. Saya lihat satu kesegaran yang mekar dan baru. Ada berlaku satu transformasi.

“Dalam suasana COVID-19 ini, nampak kerancakannya dengan rancangan-rancangan yang sentiasa di mengikut peredaran masa dan dimekarkan,” katanya ketika muncul dalam program bual bicara Assalamualaikum bagi melancarkan tiga program baharu TV Alhijrah menerusi program ‘Musa’adah COVID-19: Kami Peduli Anda’.

Tiga program baharu berkonsepkan bantuan, keprihatinan dan ketuhanan itu ialah My H.A.U.S, Dengar, dan Hijrah Berselawat.

Ia diterbitkan bukan sahaja untuk membantu mereka yang terkesan dari sudut kewangan, tetapi juga menghulurkan sumbangan menerusi terapi rohani dan keagamaan.

My H.A.U.S yang disiarkan setiap Isnin, 9 malam bermula 25 Januari 2021 adalah sebuah program realiti ubah suai rumah golongan asnaf yang memerlukan perhatian khusus bagi mendapatkan tempat kediaman selesa dan boleh diduduki seisi keluarga.

Dengar pula merupakan program separa realiti yang mencari individu yang kisahnya tular akibat kesusahan hidup dan akan dibantu agensi kerajaan yang berkaitan.

Program yang bertujuan untuk mendidik sikap prihatin itu dijangka akan mula disiarkan pada penghujung Januari 2021.

Sementara itu Hijrah Berselawat pula antara usaha TV Alhijrah menyediakan rancangan berkonsepkan sumbangan menerusi terapi rohani dan keagamaan.

Hijrah Berselawat akan disiarkan pada Khamis terakhir setiap bulan, jam 9 malam, bermula 31 Disember 2020.

Menurut Zulkifli penerbitan ketiga-tiga program itu dilihat bukan sahaja untuk hiburan semata-mata tetapi membantu mereka yang memerlukan khususnya ketika waktu pandemik ini.

“Saya doa kepada Allah SWT supaya tiga-tiga program ini menjadi program yang Allah makbulkan bahkan mendapat sambutan yang baik kepada khalayak masyarakat dan saya ajak semua pihak untuk sama-sama menyumbang kepada TV Alhijrah dan Tabung Musa’adah untuk menggiatkan lagi bantuan kepada khalayak yang memerlukan,” katanya. – AlHijrah Online


DUA BERANAK MAUT KEMALANGAN MOTOSIKAL

TASEK GELUGOR: Dua beranak maut ketika perjalanan ke sekolah selepas motosikal dinaiki terbabas sebelum mereka terjatuh di atas jalan dan dilanggar sebuah kenderaan pelbagai guna (MPV) di Jalan Padang Menora di sini hari ini.

Dalam kejadian kira-kira 7.15 pagi itu, Izham Hanif Ibrahim, 46, dan anak lelakinya Adeeb Darwish, 15, meninggal dunia di lokasi kejadian akibat kecederaan parah.

Ketua Polis Daerah Seberang Perai Utara (SPU) ACP Mohd Radzi Ahmad berkata kemalangan itu dipercayai berlaku apabila motosikal dinaiki dua beranak berkenaan hilang kawalan dan terbabas ke laluan bertentangan sebelum kedua-duanya terjatuh ke atas jalan.

“Dalam masa yang sama datang sebuah MPV arah bertentangan iaitu dari arah Penanti menghala Kepala Batas yang tidak sempat mengelak lalu terlanggar dua beranak tersebut.

“Pelanggaran itu telah menyebabkan anak-beranak tersebut meninggal dunia di lokasi kejadian kerana mengalami kecederaan parah di beberapa bahagian badan, mayat mereka dihantar ke Hospital Kepala Batas untuk dibedah siasat,” katanya dalam kenyataan hari ini.

Katanya kes itu disiasat mengikut Seksyen 41(1) Akta Pengangkutan Jalan 1987.


POLIS SIASAT KES PELAJAR TINGKATAN TIGA MATI MENGEJUT DI MANJUNG

MANJUNG: Polis Daerah Manjung sedang menyiasat kes kematian mengejut seorang pelajar lelaki berbangsa Cina berusia 15 tahun.

Siasatan dibuat selepas polis semalam menerima laporan mengenai kematian pelajar Tingkatan Tiga itu di Unit Rawatan Rapi (ICU) Hospital Seri Manjung.

Ketua Polis Daerah Manjung, Asisten Komisioner Mohamed Nordin Abdullah berkata, siasatan polis dengan pihak sekolah mendapati pada 16 Jun 2023 pelajar tersebut berada dalam keadaan tidak sihat kerana mengalami kesakitan di bahagian kaki dan berjalan dengan menggunakan bantuan tongkat semasa di sekolah.

“Pihak sekolah telah menghubungi ibu bapa pelajar tersebut dan telah memberitahu keadaan anaknya yang tidak sihat ketika itu. Ibu bapa pelajar itu kemudian datang ke sekolah dan membawa anaknya pulang.

“Setelah melihat keadaan pelajar tersebut masih berada dalam keadaan tidak sihat, ibu bapa kepada pelajar itu telah membawa anak mereka ke Hospital Seri Manjung untuk mendapatkan rawatan dan terus dipindahkan ke ICU pada jam 10.10 malam,” katanya dalam kenyataan hari ini.

Menurut Mohamed Nordin, pada 17 Jun 2023 kira-kira 12.06 malam, pihak hospital telah memaklumkan pelajar tersebut telah meninggal dunia dan pegawai perubatan mengesahkan punca kematian pelajar tersebut adalah Alute Massive Pulmonary Embolism atau darah beku tersumbat di paru-paru.

“Ekoran daripada kejadian tersebut, pihak polis telah membuka satu kertas siasatan mati mengejut untuk siasatan lanjut.

“Pada masa sama orang awam dinasihatkan supaya tidak membuat sebarang spekulasi terhadap kejadian ini,” katanya. — AlHijrah Online


KERAJAAN CADANG PLKN DILAKSANAKAN SEMULA

KUALA LUMPUR: Program Latihan Khidmat Negara (PLKN) yang dimansuhkan pada tahun 2018 dicadang untuk dilaksanakan semula oleh kerajaan.

Menteri Kanan (Keselamatan) Datuk Seri Ismail Sabri Yaakob berkata ia kerana PLKN dilihat memberi kesan baik kepada pembentukan patriotisme remaja.

“PLKN dimansuhkan pada tahun 2018 oleh kerajaan sebelum ini (Pakatan Harapan).

“Namun demikian, berdasarkan kepada kesan program yang baik kepada pembentukan patriotisme remaja yang telah menyertai program ini, pihak kementerian akan mencadangkan kepada jemaah menteri agar program ini dilaksanakan semula,” Kata Ismail Sabri.

Beliau berkata demikian ketika sesi Penggulungan Perbahasan Belanjawan 2021 di Dewan Rakyat hari ini.

Ismail Sabri merujuk pertanyaan Ahli Parlimen Pontian, Datuk Seri Ahmad Maslan yang bertanya mengapa PLKN dihentikan dan mencadangkan program itu diteruskan semula.

Dalam pada itu ujarnya, Jabatan Perkhidmatan Awam (JPA) telah menawarkan pelantikan kontrak secara soft landing kepada 1,394 bekas pegawai lantikan kontrak Jabatan Latihan Khidmat Negara (JLKN) dan ditempatkan di pelbagai agensi atau kementerian bagi tempoh satu tahun mulai 2019 sehingga 2020.

Tujuan pelantikan tersebut ialah bagi memberi peluang kepada pegawai terlibat untuk menampung sara hidup mereka sebelum mendapat pekerjaan lain. — AlHijrah Online


ELAK BAYAR HUTANG, PELAJAR KOLEJ BUAT LAPORAN PALSU KONONNYA DIROMPAK

KUALA LUMPUR: Seorang pelajar kolej swasta berdepan tindakan undang-undang setelah membuat laporan polis palsu bahawa dirinya dirompak dan mengalami kerugian RM10,300 dipercayai bagi mengelak membayar hutang.

Ketua Polis Daerah Petaling Jaya ACP Mohamad Fakhrudin Abdul Hamid dalam kenyataan berkata remaja berumur 19 tahun itu membuat laporan polis pada 9.46 malam semalam, mendakwa dirinya dirompak tiga lelaki bersenjata di sekitar Petaling Jaya di sini.

Beliau berkata polis kemudian menjalankan siasatan dan mendapati kejadian yang dilaporkan pelajar itu tidak berlaku.

Menurutnya, hasil siasatan mendapati remaja berkenaan membelanjakan wang simpanan diberikan keluarganya dan alasan disamun juga digunakan untuk tidak membayar wang yang dipinjam daripada rakannya.

Beliau berkata kes disiasat mengikut Seksyen 182 Kanun Keseksaan yang membawa hukuman penjara hingga enam bulan atau denda hingga RM2,000 atau dengan kedua-duanya sekali, jika sabit kesalahan.

Mohamad Fakhrudin berkata pelajar terbabit tidak ditahan dan pihak polis dalam proses melengkapkan siasatan untuk membuat pertuduhan di mahkamah. —AlHijrah Online


PERINGATAN KEPADA DHUYUFURRAHMAN

Kaabah di Baitul ‘Atiq, kota yang tidak pernah tidur

Musim haji tiba lagi. Setiap dari kita pasti berniat untuk ke tanah suci. Setidak-tidaknya pernah terlintas di benak, satu hari nanti kita akan berkunjung ke Mekah.

Bagi yang pernah ke sana, kerinduan itu lebih kuat. Perasaan itu membuak-buak, mahu kembali berpijak pada tanah suci. Kita mahu merasa kembali nadi kota yang tidak pernah tidur itu.

Namun, pergi bukan sekadar pergi. Perlu berbekal. Hati nurani. Fizikal mental. Semua perlu bersedia. Persiapan rapi perlu dilakukan.

Perlu diingat, kita bukan menjadi tetamu biasa. Kita bukan menjadi tetamu kepada sahabat kita. Kita bukan menjadi tetamu VIP. Kita bukan menjadi tetamu menteri. Bukan sultan, bukan raja. Kita menjadi tetamu Raja bagi sekalian raja. Kita menjadi tetamu eksklusif Allah, tetamu tuhan!

Apakah kita sedia? Apakah yang kita bakal sembahkan kepada tuan rumah?

Memetik Bayan Linnas siri 65 oleh Pejabat Mufti Wilayah Persekutuan, 7 perkara sebagai peringatan kepada bakal haji.

Antara nasihat dan peringatan kepada bakal haji, dhuyuf al-Rahman, ialah:
1. Taubat

Taubat, bersihkan diri dari dosa sebelum menjadi tetamu eksklusif Allah

Sebelum melangkah kaki ke Mekah, mohonlah taubat kepada-Nya, istighfar, dan mohon maaf kepada semuanya. Biarlah hati kita datang ke Kota Mekah dengan sifar dosa dan jernih serta tulus hati.
2. Belajarlah Manasik Haji

Kursus haji sebagai persediaan dhuyufurrahman mempersembahkan ibadah terbaik kepada Tuan Rumah.

Ini amat penting agar ibadat haji yang kita lakukan ‘عَلَى بَصِيرَة’ dengan penuh yakin dan ilmu. Banyak sekali ibadah dilakukan tetapi akhirnya sia-sia. Ini kerana dilakukan dalam keadaan jahil dan taqlid buta tanpa asas ilmu yang sebenar.
Cukuplah gesaan Nabi SAW dalam hadis yang sahih:
خُذُوا عَنِّي مَنَاسِكَكُمْ
Maksudnya: Ambillah ibadat hajimu daripadaku.
Hadis riwayat Ahmad, Muslim dan al-Nasaie
3. Bertanyalah Kepada Yang Tahu

Tabung Haji sentiasa menjadi sebutan sebagai pengelola haji terbaik di dunia.

Ini kerana banyak kali kita berasa kita tiada ilmu ketika berada dalam situasi tertentu. Alhamdulillah, Tabung Haji dan pakej haji telah menyediakan guru yang bertauliah. Justeru, inilah peluang untuk bertanya kepada mereka. Elakkan bertanya kepada ‘guru-guru sesama sendiri’ kerana dibimbangi bercanggah dengan jawapan yang sebenarnya. Ini mengakibatkan kesusahan kepada kita.

4. Bertolak Ansur Dan Saling Memaafkan

Jutaan jemaah haji akan berkumpul.

Sama ada sesama rakan taulan atau keluarga seperti suami isteri, ibu bapa, anak-anak, semuanya berpotensi dengan risiko pergaduhan. Inilah ujian terbesar dalam melaksanakan haji secara berjemaah atau keluarga.

5. Elakkan Banyak Berdebat Dan Bercakap
Ini kerana boleh melukakan perasaan, berlaku ghibah, kata nista dan sifat-sifat yang mazmumah. Sepatutnya kita isi dengan ibadat.

6. Banyakkan Baca Al-Quran, Zikir, Solat Dan Tawaf

Basahkan bibir dengan mengingat Allah.

Dalam erti kata yang lain, gunakan peluang dan masa ketika berada di Kota Mekah dan Madinah dengan acara ibadat. Inilah kekuatan sebenar haji.

7. Sentiasalah Berniat Yang Baik Dan Perbaiki Hati
Inilah peluang untuk menjadi sebaik mungkin selepas selesai haji. Ini kerana latihan pembersihan hati atau ‘تَصْفِيَةُ القُلُوب’ akan menatijahkan ‘akhlak yang unggul’ selaras dengan kehendak Nabi SAW untuk menyempurnakan ‘مَكَارِمُ الأَخْلَاق’.


PERMOHONAN NAJIB CABAR KEPUTUSAN JABATAN PENJARA DITOLAK

KUALA LUMPUR: Mahkamah Tinggi di sini hari ini menolak permohonan Datuk Seri Najib Tun Razak untuk mencabar keputusan Jabatan Penjara yang enggan membenarkan beliau menghadiri persidangan Dewan Rakyat.

Hakim Datuk Ahmad Kamal Md Shahid memutuskan bahawa tiada isu yang timbul untuk dipertimbangkan oleh mahkamah, kerana Najib bukan lagi ahli parlimen berikutan pembubaran parlimen pada 10 Okt.

“Sebaik sahaja parlimen dibubarkan, pemohon (Najib) bukan lagi seorang Ahli Parlimen. Sehingga dan melainkan pengampunan diberikan, atau sabitan diketepikan selepas semakan semula, tidak ada kemungkinan pemohon sekali lagi akan menjadi Ahli Parlimen yang pada masa sama juga seorang banduan, kerana undang-undang menghalang sesiapa yang disabit kesalahan untuk bertanding, selaras dengan Perkara 48(5) Perlembagaan Persekutuan.

”Oleh itu, permohonan kini menjadi akademik dan ia tidak mempunyai merit. Saya menolak permohonan itu kerana dianggap remeh dan menyusahkan,” kata hakim.

Pada 5 Okt lepas, Najib, 69, memfailkan permohonan mendapatkan kebenaran bagi semakan kehakiman untuk mencabar keengganan Jabatan Penjara membenarkan permohonannya menghadiri persidangan Dewan Rakyat.

Bekas perdana menteri itu menamakan kerajaan, Menteri Dalam Negeri dan Komisioner Jeneral Penjara sebagai responden pertama hingga ketiga, dan memohon perintah bagi membatalkan keputusan responden ketiga untuk tidak membenarkannya akses kepada pegawai/pembantunya bagi tujuan kerja-kerja parlimen, perundangan dan kawasan.

Hakim Ahmad Kamal dalam penghakiman ringkasnya berkata memandangkan Najib bukan lagi ahli parlimen Pekan, pelepasan pengisytiharan yang dipohonnya untuk mendapat akses kepada pegawai/pembantu bagi tujuan kerja Parlimen, perundangan serta kawasan, dan mendapat akses serta kehadiran di Parlimen pada tarikh sesi/persidangan yang dijadualkan, juga bukan lagi isu yang wujud.

Beliau berkata pelepasan pengisytiharan yang dimohon Najib menjadi mustahil dengan pembubaran Parlimen, memandangkan tiada lagi persidangan Parlimen untuk beliau hadiri.

“Selain itu, Suruhanjaya Pilihan Raya juga telah mengumumkan bahawa hari pengundian untuk Pilihan Raya Umum akan datang adalah pada 19 Nov. Ini bermakna akan ada satu lagi Kabinet akan dibentuk yang terdiri daripada Ahli Parlimen yang baru dipilih,” katanya.

Beliau menyatakan bahawa hujah yang dikemukakan oleh peguam pemohon bahawa pada masa pemfailan ia adalah ‘isu yang wujud’, adalah tiada merit.

“Ini kerana adalah logik apabila sebarang permohonan dibuat atau difail di mahkamah, isu itu adalah ‘live issue’ yang ditetapkan semasa ia difail.

“Bagaimanapun perkara ini telah overtaken by events dengan pembubaran Parlimen. Isu yang dipersoalkan adalah sesuatu yang telah berlalu dan tidak lagi wujud. Tiada perintah yang boleh dibuat bagi memberi kesan terhadap isu itu lagi,” katanya.

Selepas hakim menyampaikan keputusannya, peguam Najib, Tan Sri Muhammad Shafee Abdullah memberitahu bahawa beliau akan menfailkan rayuan terhadap keputusan hari ini.

Responden diwakili oleh Peguam Kanan Persekutuan Shamsul Bolhassan dari Jabatan Peguam Negara (AGC).

Najib kini menjalani hukuman penjara di Penjara Kajang setelah Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta terhadapnya selepas disabit dengan kesalahan menyeleweng dana SRC International Sdn Bhd berjumlah RM42 juta.–AlHijrah Online


Penubuhan USD tidak libatkan penambahan perjawatan

PUTRAJAYA – Jabatan Kastam Diraja Malaysia (JKDM) hari ini menjelaskan penubuhan Unit Siasatan Dalaman Khas (USD) tidak melibatkan sebarang penambahan perjawatan sebaliknya ditubuh secara Task Force  iaitu secara pentadbiran.

Oleh itu, kelulusan daripada Jabatan Perkhidmatan Awam (JPA) tidak
diperlukan sehingga Task Force tersebut dijadikan sebuah cawangan yang
rasmi dalam jabatan, menurut JKDM dalam satu kenyataan hari ini.

Laporan sebuah portal semalam mendakwa JKDM menubuhkan satu unit baru tanpa mendapat kelulusan JPA.

Menurut JKDM, USD ditubuhkan untuk menjalankan siasatan terhadap laporan atau dakwaan yang diterima termasuk maklumat risikan dalaman atas aktiviti penyeludupan oleh mana-mana pihak atau sindiket termasuk penglibatan pegawai jabatan.

“USD akan bertindak atas laporan serta dakwaan yang diterima dan siasatan awal secara menyeluruh akan dijalankan sebelum sesuatu tindakan diambil dan ia adalah mengikut peruntukan undang-undang yang sedia ada.

“Tugas-tugas USD tidak bertindih dengan tugas Cawangan Integriti Jabatan,” jelas JKDM dalam kenyataan itu.

Menurut  JKDM, jabatan mengambil langkah proaktif menubuhkan unit itu untuk memastikan integriti semua pihak yang terlibat dengan urusan perkastaman termasuk pegawai jabatan berada di tahap yang tinggi dan selari dengan dasar kerajaan yang tidak berkompromi dengan amalan rasuah.


KHAIRY JAMALUDDIN: VAKSIN COVID-19 TIADA KANDUNGAN MIKROCIP, BUKAN AGENDA KONSPIRASI

KUALA LUMPUR: Menteri Sains, Teknologi dan Inovasi, Khairy Jamaluddin menafikan bahawa vaksin COVID-19 yang diperoleh Malaysia tidak mengandungi mikrocip untuk mengambil alih pemikiran.

Menerusi kenyataannya hari ini, vaksin yang bakal digunakan dalam Program Imunisasi COVID-19 Kebangsaan adalah selamat dan berkesan, dan ianya telah diuji terhadap puluhan ribu penerima sebelum diluluskan.

“Jutaan manusia di seluruh dunia sudah mula menerima suntikan mereka dan tiada bukti vaksin ini memudaratkan nyawa atau kesihatan mereka, serta tidak mengubah DNA penerima.

“Vaksin ini dihasilkan oleh sains, bukannya teori konspirasi yang tular dalam kumpulan aplikasi WhatsApp keluarga atau taman perumahan yang memetik sumber palsu. Sains mesti menang,” katanya.

Dalam kenyataan yang sama, beliau menafikan dakwaan bahawa vaksin itu merupakan agenda Illuminati yang mahu menubuhkan Order Dunia Baharu atau ‘New World Order’.

Mengulas lanjut, Khairy selaku Menteri Penyelaras Program Imunisasi COVID-19 Kebangsaan menyeru rakyat Malaysia untuk menyokong program imunisasi tersebut yang bakal dilancarkan akhir bulan ini.

“Apabila tiba masa untuk kita menerima vaksin, segeralah mendaftar agar sasaran untuk mencapai imuniti kelompok dapat dipercepat, yang seterusnya membolehkan proses pemulihan ekonomi disegerakan,” katanya.

Terdahulu, beliau mengumumkan bahawa pendaftaran bagi vaksin COVID-19 dijangka dibuka kepada orang ramai bermula Mac depan.—AlHijrah Online


E-TAIB: PERTANYAAN BERHUBUNG IHRAM & FIQH WANITA ANTARA PALING POPULAR

MAKKAH: Pertanyaan berhubung larangan ihram, fiqh wanita dan bayaran dam antara soalan popular yang kerap diajukan Jemaah haji menerusi talian ibadat haji (e-Taib) yang dimuatkan dalam aplikasi THhujjaj.

Pengurus Bimbingan Makkah Shahrin Awaludin berkata, setakat ini pihaknya menerima 1,300 soalan dalam tempoh dua minggu selepas ketibaan Jemaah haji di tanah suci sejak 21 Mei lepas.

“Sebenarnya bukan sahaja ibadat haji tapi juga berkaitan tentang solat, bersuci, doa & apa juga soalan boleh dikemukakan yang mana sistem ini menggunakan sistem bualan secara langsung iaitu live chat.” katanya.

Tambah beliau, persoalan yang diajukan Jemaah akan dijawab oleh empat pembimbing ibadah haji tanah suci (Pihtas) yang bertugas dalam tiga syif bermula jam 7 pagi hingga 10 malam.

“Kita juga ada tiga orang pakar rujuk bagi soalan-soalan yang mungkin agak baru ataupun agak sukar, jadi kita punya guru-guru agama ataupun petugas  akan merujuk kepada kita punya pakar rujuk,” jelasnya.

E-Taib akan beroperasi 24 jam dua minggu sebelum wukuf dengan jangkaan lebih 5,000 soalan dikemukakan pada musim haji ini.

Beliau berkata soalan berkenaan akan dianalisis dan dikemas kini ke dalam buku Soal Jawab Haji, Umrah dan Ziarah serta portal e-Bimbingan TH untuk rujukan jemaah haji pada masa depan – Alhijrah Online


COVID-19: HANYA 20 KES POSITIF DIREKODKAN, TIADA KEMATIAN HARI INI

KUALA LUMPUR: Malaysia hari ini melaporkan 20 kes positif COVID-19 baharu, termasuk lima penularan dalam negara, dalam tempoh 24 jam lalu.

Ketua Pengarah Kesihatan, Datuk Dr Noor Hisham Abdullah berkata baki 15 kes lagi adalah kes import iaitu mendapat jangkitan semasa di luar negara.

“Daripada lima kes penularan tempatan, tiga kes adalah bukan warganegara, manakala dua kes membabitkan warganegara, ” katanya pada sidang media harian COVID-19 di Putrajaya di sini hari ini.

Ketika ini, jumlah kumulatif kes COVID-19 di Malaysia adalah 7,877 kes dan jumlah kes aktif dengan kebolehjangkitan ialah 1,292 kes.

Dr Noor Hisham berkata tiada kes kematian dicatatkan dalam tempoh 24 jam lalu dan jumlah kumulatif meninggal dunia kekal pada 115 kes.

Sebanyak 66 kes pulih dan dibenarkan discaj hari ini, menjadikan jumlah kumulatif kes yang pulih sepenuhnya daripada COVID-19 dan didiscaj dari hospital sebanyak 6,470 kes atau 82.1 peratus daripada keseluruhan kes.

Dr Noor Hisham berkata seramai enam pesakit sedang dirawat di unit rawatan rapi (ICU) dan dua darinya memerlukan bantuan pernafasan. — AlHijrah Online


KERAJAAN SETUJU STRUKTUR SEMULA EMPAT SYARIKAT KONSESI LEBUH RAYA, KURANGKAN KADAR TOL – PM

SHAH ALAM: Kerajaan bersetuju dengan cadangan penstrukturan semula empat syarikat konsesi lebuh raya bertol di bawah kendalian Projek Lintasan Kota Holdings Sdn Bhd (PROLINTAS) dan mengurangkan kadar tol bagi lebuh raya terlibat, kata Datuk Seri Ismail Sabri Yaakob.

Perdana Menteri berkata pengurangan kadar tol itu melibatkan Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Kemuning-Shah Alam (LKSA) dan Lebuhraya Lingkaran Penyuraian Trafik Kajang (SILK), yang akan berkuat kuasa pada 12.01 tengah malam, 20 Okt ini.

Sementara itu, pengurangan kadar tol bagi Lebuhraya Kajang-Seremban (LEKAS) dan Lebuhraya Sungai Besi (BESRAYA) di bawah Kumpulan IJM Corporation Berhad akan berkuat kuasa mulai 1 Jan 2023.

“Kesemua kerja-kerja penambahbaikan yang telah saya maklumkan sebentar tadi, mengambil kira penstrukturan semula kadar tol dengan perjanjian konsesi tambahan sedang dimuktamadkan.

“Melalui penstrukturan terbaharu ini, kerajaan telah menjimatkan sebanyak RM8.8 bilion anggaran dalam bentuk pampasan yang sepatutnya dibayar kepada syarikat konsesi yang terlibat. Pengguna lebuh raya pula bakal menikmati kadar tol yang lebih rendah sekali gus dapat meringankan beban kos sara hidup,” kata beliau.

Perdana Menteri berkata demikian ketika berucap merasmikan pembukaan Lebuhraya Bertingkat Damansara-Shah Alam (DASH), di sini hari ini.

Selain itu, Ismail Sabri berkata dalam usaha menampung trafik yang tinggi serta menangani masalah kesesakan lalu lintas di Lebuhraya Kuala Lumpur-Karak (KLK) dari Tol Plaza Gombak ke Tol Plaza Bentong, kerajaan akan membina lorong tambahan dan satu terowong baharu di Genting Sempah.

Beliau berkata kerja-kerja tebatan banjir di Lebuhraya Pantai Timur Fasa 1 (LPT1) juga akan dilaksanakan susulan kejadian banjir yang sering kali berlaku di lebuh raya itu.

Mengulas mengenai pembukaan lebuh raya bertingkat DASH, Perdana Menteri berkata kerajaan menyokong penuh usaha dan komitmen berterusan syarikat konsesi dalam merancakkan pembangunan infrastruktur negara sekali gus membuktikan keberkesanan projek Perkongsian Awam Swasta antara pihak PROLINTAS dan kerajaan.

Beliau berkata lebuh raya sepanjang 20.1 kilometer (km) dari Puncak Perdana ke Penchala itu (55.4 km panjang keseluruhan termasuk susur persimpangan) dijangka mampu merangsang pembangunan dan pertumbuhan kawasan-kawasan ekonomi seperti perumahan dan komersial baharu di sepanjang lebuh raya termasuk Puncak Alam, Elmina dan Kwasa Damansara.

“Pembangunan industri lebuh raya memainkan peranan besar dalam usaha membangunkan negara terutamanya daripada aspek ekonomi dan infrastruktur dengan wujudnya kawasan-kawasan pembangunan baharu pada sepanjang jajaran lebuh raya.

“Projek Lebuhraya DASH ini merupakan satu daripada 53 projek berimpak tinggi dalam Program Transformasi Ekonomi (ETP) yang bertujuan mewujudkan peluang pekerjaan, menjana limpahan perniagaan dan merangsang serta menyediakan banyak kegiatan ekonomi yang lebih berdaya maju,” kata beliau.

Ismail Sabri berkata menerusi pembinaan Lebuhraya DASH, sebanyak 12,000 peluang pekerjaan dicipta membabitkan pengurusan, kejuruteraan, teknikal, pembantu barisan hadapan dan pekerja kontrak.

Beliau berkata lebuh raya yang mula dibina sejak Ogos 2016 dan siap 30 Sept lepas itu mampu mengurangkan kesesakan lalu lintas di beberapa lokasi strategik seperti di sepanjang Persiaran Mokthar Dahari, Jalan Sungai Buloh dan Persiaran Surian sehingga 40 peratus ketika waktu puncak.

Menurutnya tempoh perjalanan juga dijangka dapat dijimatkan kepada 30 minit pada waktu puncak dari Persimpangan Puncak Perdana ke Persimpangan Penchala berbanding laluan sedia ada yang mengambil masa selama satu jam 30 minit.

“Lebuhraya DASH merupakan laluan alternatif kepada pengguna di sebelah barat, Shah Alam untuk melakukan perjalanan ke Kuala Lumpur, sekali gus mengurangkan kesesakan, tempoh perjalanan dan menyuraikan trafik secara lebih berkesan,” katanya.

Selain itu, katanya pembinaan Lebuhraya DASH juga menerapkan elemen-elemen kelestarian selari dengan Matlamat Pembangunan Mampan (SDG) 2030 serta memenuhi kriteria yang ditetapkan di bawah Indeks Lebuh Raya Hijau Malaysia (MyGHI) yang merangkumi segenap rantaian nilai pembangunan infrastruktur serta mengambil kira faktor alam sekitar dengan penarafan tahap ‘Gold’.

Sempena pelancaran lebuh raya itu, Perdana Menteri turut mengumumkan penggunaannya secara percuma atau tanpa dikenakan bayaran tol bagi tempoh selama sebulan bermula pada 12.01 tengah malam 14 Okt. –AlHijrah Online


PASANGAN TULAR LAKUKAN PERBUATAN JELIK DALAM KERETA DIREMAN DUA HARI

JOHOR BAHRU: Pasangan yang tular melakukan perbuatan jelik di dalam sebuah kenderaan baru-baru ini dikenakan tahanan reman selama dua hari atas perbuatan tersebut.

Menurut laporan, perintah reman yang bermula hari ini sehingga esok itu dikeluarkan Majistret, Noorfazlin Hamdan.

Ketua Polis Daerah Seri Alam, Superintenden Mohd. Sohaimi Ishak berkata, kejadian itu berlaku pada pukul 3.03 petang, 29 Mac lalu.

“Polis mengesan video tular berkenaan sebelum mendapati lokasi kejadian adalah di kawasan letak kenderaan di Taman Kota Masai, Pasir Gudang, di sini.

“Bertindak atas maklumat, kedua-dua suspek yang berusia 22 dan 17 tahun itu ditahan secara berasingan, masing-masing di Taman Johor Jaya dan Taman Kota Masai antara pukul 4.15 petang hingga 5.15 petang, semalam,” katanya dalam satu kenyataan.

Tambah Mohd. Sohaimi, semakan dibuat mendapati kedua-dua warganegara tempatan itu tidak mempunyai sebarang rekod kesalahan lampau.

“Dalam operasi tersebut, polis turut menyita sebuah kenderaan jenis Perodua Axia berwarna merah dan merampas sehelai t-shirt berwarna merah dan putih.

“Kes disiasat mengikut Seksyen 377D Kanun Keseksaan yang memperuntuk hukuman penjara selama tempoh dua tahun,” katanya.

Beliau turut mengingatkan orang awam agar tidak melakukan perbuatan yang melanggar norma kehidupan dan insan negara ini.

Sebelum ini, tular satu rakaman berdurasi 23 saat yang merakamkan perbualan jelik kedua-dua individu berkenaan di dalam sebuah kenderaan. –AlHijrah Online


DBKL KELUARKAN 34 KOMPAUN, TUTUP DUA KEDAI MAKAN

KUALA LUMPUR: Dewan Bandaraya Kuala Lumpur (DBKL) mengeluarkan 34 kompaun serta menutup dua premis makanan di sepanjang Jalan Radin Anum, Radin Tengah dan Radin Bagus di Bandar Baru Sri Petaling pada Jumaat, selepas didapati tidak mematuhi standard yang ditetapkan.

DBKL dalam kenyataannya, berkata tindakan kompaun dan menutup premis makanan itu dilakukan hasil daripada pemeriksaan ke atas 19 daripada 31 premis makanan di kawasan berkenaan.

“Tindakan diambil mengikut Seksyen 11, Akta Makanan 1983 dan 28(1) Undang-Undang Kecil Pelesenan Petempatan Makanan WPKL 2016.

“DBKL komited meneruskan pemantauan kerana ini membabitkan soal keselamatan dan kesihatan warga kota sebagai pelanggan,” katanya.

DBKL berkata, antara kesalahan dikesan adalah tiada lesen petempatan makanan, pekerja yang tiada suntikan tifoid dan menjalani kursus pengendali makanan, lantai dinding dapur kotor serta jubin rosak.

“Selain itu, bahan makanan ditempatkan di atas lantai, tidak memasang dan menyelenggara alat perangkap minyak, penyediaan makanan di atas lantai dan di luar premis, serta terdapat hurungan makhluk perosak di tempat makanan,” katanya.

DBKL turut mengingatkan kepada pemilik premis makanan faktor harga makanan mahal bukan sahaja penyebab kekurangan pelanggan tetapi premis tidak bersih juga antara penyebab utama.–AlHijrah Online


AADK, PDRM kekang kemasukan bekalan dadah

KUALA LUMPUR – Agensi Antidadah Kebangsaan (AADK) dan Polis Diraja  Malaysia akan mempertingkatkan usaha menyekat kemasukan bekalan dadah di kawasan-kawasan berisiko tinggi seperti penempatan Felda dan Program Perumahan Rakyat.

Tanpa mendedahkan strategi yang akan dilaksanakan, Ketua Pengarahnya  Datuk Seri Zulkifli Abdullah berkata pihaknya mengenal pasti kemasukan  dadah jenis pil kuda dan syabu ke kawasan itu adalah kerana harganya  lebih murah, lapor Sinar Online yang memetik Bernama.

Menurut beliau lagi, AADK akan menentukan sama ada bekalan dadah dapat disekat atau diminimumkan, namun beliau menyatakan sekiranya ia dapat dibanteras sepenuhnya, itu adalah lebih baik.

Ini bagi menghalang penagih mendapat bekalan selain bekas penagih  kembali menggunakan dadah sekiranya kembali ke kawasan berisiko tinggi  ini, jelas beliau kepada Bernama selepas menjadi tetamu program Ruang Bicara  terbitan Bernama News Channel di sini, malam tadi.

Beliau  berkata untuk tahun ini, penagih yang telah pulih tidak akan dihantar ke  kampung halaman masing-masing sebaliknya akan ditempatkan di kawasan  lain. Ini bagi mengelak stigma negatif masyarakat terhadap bekas penagih.

“Di lokasi baharu, orang ramai tidak kenal mereka dan mereka boleh mulakan kehidupan baharu,” katanya.

Sementara
 itu, Zulkifli berkata pihaknya mengesyorkan ibu bapa yang anaknya
terlibat dengan penyalahgunaan dadah untuk mendapatkan khidmat
kaunseling.


KEPUTUSAN PERMOHONAN SITI BAINUN TANGGUH HUKUMAN PENJARA DIKETAHUI 23 MEI

KUALA LUMPUR: Mahkamah Tinggi di sini hari ini menetapkan 23 Mei untuk keputusan permohonan Pengasas Rumah Bonda Siti Bainun Ahd Razali bagi penggantungan pelaksanaan hukuman penjara 12 tahun atas kesalahan mengabai dan menganiaya seorang remaja perempuan sindrom Down, dikenali sebagai Bella.

Hakim Datuk Ahmad Bache menetapkan tarikh itu selepas mendengar hujahan daripada Timbalan Pendakwa Raya Nor Azizah Mohamad dan peguam Ahmad Faiz Munawar yang mewakili Siti Bainun selaku pemohon.

“Saya perlu meneliti hujahan kedua-dua pihak dan afidavit yang difailkan khususnya mengenai perubatan pemohon. Saya akan memberikan keputusan pada Selasa ini, jam 2.30 petang,” kata hakim itu.

Siti Bainun, 31, memohon untuk penggantungan pelaksanaan hukuman penjara itu sementara menunggu rayuan terhadap sabitan dan hukuman didengar dan diputuskan oleh Mahkamah Tinggi.

Terdahulu, peguam Ahmad Faiz Munawar yang mewakili Siti Bainun berhujah bahawa anak guamnya mempunyai penyakit hempedu selain tahap kesihatannya semakin merudum sejak dimasukkan ke dalam penjara pada 3 Mei lepas.

“Kami mohon penangguhan pelaksanaan hukuman ini dapat diberikan kerana semalam pemohon (Siti Bainun) ada mengadu tekanan darahnya meningkat,” katanya yang turut mengendalikan kes itu bersama peguam Mohammad Farhan Maaruf.

Sementara itu, Nor Azizah berkata tiada laporan terperinci yang menyatakan tahap kesihatan Siti Bainun semakin merosot.

“Pemohon telah ditawarkan doktor pakar untuk menerima rawatan namun dia menolak tawaran itu. Tambahan pula, kemudahan rawatan di penjara mencukupi dan jika ada implikasi boleh dirujuk kepada pakar perubatan.”

“Oleh itu, tidak timbul isu pemohon tidak mendapat rawatan sewajarnya semasa berada dalam penjara,” katanya dan menambah tiada keadaan khas untuk mahkamah membenarkan permohonan itu.

Pada 3 Mei lepas, Hakim Mahkamah Sesyen Izralizam Sanusi memerintahkan Siti Bainun menjalani hukuman penjara 12 tahun serta-merta selepas menolak permohonannya untuk menangguhkan pelaksanaan hukuman.

Wanita itu dihantar ke Penjara Kajang untuk menjalani hukuman penjara tersebut.

Izralizam menjatuhkan hukuman penjara 12 tahun terhadap Siti Bainun selepas mendapati dia bersalah atas dua pertuduhan mengabai dan menganiaya seorang remaja perempuan sindrom Down dikenali sebagai Bella, 13, di sebuah unit kondominium di Wangsa Maju antara Februari dan Jun 2021.

Mahkamah turut memerintahkan Siti Bainun menandatangani bon berkelakuan baik selama lima tahun dengan seorang penjamin berserta cagaran RM5,000.

Dia juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Turut hadir pada prosiding hari ini ialah peguam pemerhati iaitu Datuk Khairul Anwar Rahmat dan Mohd Radzi Yatiman yang dilantik Tunku Mahkota Johor Tunku Ismail Sultan Ibrahim.–AlHijrah Online


KES EBIT LEW: PEGAWAI POLIS RAMPAS TELEFON BIMBIT TIDAK PERIKSA KANDUNGAN

TENOM: Seorang pegawai polis yang ditugaskan merampas telefon bimbit daripada saksi dalam kes gangguan seksual Ebit Irawan Ibrahim Lew atau Ebit Lew tidak memeriksa kandungan peranti itu walaupun mengetahui kes itu melibatkan pendakwah tersebut.

ASP Salwani Mohd Hadzir, 40, memberitahu Mahkamah Majistret di sini bahawa beliau dimaklumkan kes itu melibatkan pendakwah popular, namun tidak tahu mengetahui ia berkaitan dengan kesalahan gangguan seksual.

“Saya cuma dimaklumkan oleh pegawai penyiasat DSP Noor Ashikin Shamsuri bahawa kes melibatkan Ebit Lew,” katanya menjawab soalan peguam Ram Singh semasa pemeriksaan balas hari ini.

Bagaimanapun, Salwani berkata beliau menaip “Seksyen 509 Kanun Keseksaan” di tiga keping gambar telefon bimbit tu dan kad SIM yang beliau rampas daripada Mohd Fairuz Abu pada 5 Okt, 2021 di rumah lelaki itu di Alor Setar.

Salwani, Pegawai Turus Bahagian Wanita dan Kanak-Kanak, Jabatan Siasatan Jenayah, Ibu Pejabat Polis Kontinjen Kedah, bersetuju dengan peguam itu bahawa apabila beliau merampas telefon bimbit itu daripada Mohd Fairuz, beliau tahu ia mempunyai berkaitan dengan kes di Tenom.

Salwani berkata beliau membaca berita mengenai tertuduh melalui media sosial sebelum ke rumah Mohd Fairuz untuk merampas telefon bimbitnya.

Semasa pemeriksaan semula oleh Timbalan Pendakwa Raya Nor Azizah Mohamad, pegawai polis itu berkata beliau tidak memeriksa kandungan telefon yang dirampas itu kerana setiap barang kes perlu dihantar ke Jabatan Forensik Polis Diraja Malaysia untuk dianalisis.

Mengenai tindakannya menaip seksyen Kanun Keseksaan pada gambar telefon bimbit dan kad SIM, Salwani berkata beliau berbuat demikian sebelum menyerahkan barang rampasan kepada pegawai penyiasat di Bukit Aman.

Ketika ditanya Nor Azizah mengapa Seksyen 509 Kanun Keseksaan yang ditaip, saksi berkata ia kerana siasatan sedang dijalankan melibatkan seksyen itu.

Pihak pendakwaan turut memanggil pendakwah Firdaus Wong Wai Hung, 39, yang juga pengasas dan presiden pertubuhan bukan kerajaan (NGO) Multiracial Reverted Muslims (MRM).

Saksi ketiga itu memberitahu mahkamah bahawa pengadu dalam kes itu adalah antara mangsa gangguan seksual yang dibantu MRM.

Lew, 37, berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.

Pertuduhan mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan di hadapan Majistret Nur Asyraf Zolhani bersambung esok.–AlHijrah Online


SALAH JIKA HANTAR ANAK KE TAHFIZ TAK BERDAFTAR?

Susulan isu murid lelaki berusia tujuh tahun maut di sebuah tahfiz di Lanchang, Temerloh, Pahang, timbul persoalan adakah tindakan ibu bapa menghantar anak ke tahfiz tidak berdaftar, terkhilaf?

Ikuti pandangan Menteri di Jabatan Perdana Menteri, Datuk Seri Dr Mujahid Yusof Rawa dalam laporan Berita AlHijrah 9 November 2019. — AlHijrah Online


BERMULA DENGAN MINAT BERTUKAR JADI SUMBER PENDAPATAN

KUALA LUMPUR: Minat Dr Sharifah Marzety Adibah Al Sayed Mohamad terhadap keindahan bunga mawar mendorong beliau menjadikan hobinya sebagai sumber pendapatan.

Bekas Pensyarah Kaunseling dan Psikologi Universiti Malaysia Terengganu (UMT) itu mengasaskan Zety Roses Legacy Sdn Bhd, sebuah syarikat yang memberi tumpuan kepada hortikultur dan produk pertanian lain.

Nurseri yang terletak di Kampung Tanjung Aur, Jalan Pantai Ali, Telemong Hulu Terengganu turut mempunyai salah satu taman mawar terbesar di Malaysia dengan menawarkan rangkaian produk berasaskan mawar seperti barangan kecantikan, air mawar dan minyak wangi.

Dr Zety pernah diuji dengan masalah kesihatan hingga terpaksa berkerusi roda selama setahun namun beliau tidak berputus asa dan menggunakan cabarannya sebagai sumber motivasi untuk fokus pada perniagaannya sepenuh masa.

Atas kerja keras dan dedikasinya, Dr Zetty menerima Anugerah Jenama Berprestij dari World Muslimpreneur.

Beliau menasihatkan para usahawan baharu untuk bekerja keras dan tidak berputus asa dengan apa yang diusahakan.

Menurut Dr Zetty, visi perniagaannya adalah untuk menyediakan pelbagai perkhidmatan untuk kelestarian alam semula jadi serta merancang untuk mengembangkan perniagaan dengan menawarkan produk makanan berasaskan bunga mawar.

Beliau juga mahu membangunkan resort, tempat seminar, dan dewan perkahwinan yang bakal dihiasi dengan keindahan bunga serta tanaman lain.

Usaha itu untuk menyumbang kepada ekonomi negara dengan mewujudkan peluang pekerjaan kepada rakyat tempatan dan Dr Zetty yakin Zety Roses Legacy Sdn Bhd akan terus berkembang dan mekar untuk tahun-tahun akan datang. – AlHijrah Online


NELAYAN HILANG DALAM INSIDEN BOT KARAM DITEMUKAN LEMAS

LUMUT: Seorang nelayan tempatan yang dilaporkan hilang selepas bot yang dinaikinya karam di perairan Bagan Lipas semalam ditemukan lemas.

Pengarah Agensi Penguatkuasaan Maritim Malaysia (APMM) Perak Kapten Maritim Mohd Hambali Ya’akup berkata mayat lelaki itu ditemukan terapung pada kira-kira pukul 11.30 pagi oleh nelayan setempat.

“Kita telah terima laporan insiden bot karam pagi semalam pada kedudukan 1.9 batu nautika timur laut perairan Bagan Lipas dan telah mengaktifkan operasi mencari dan menyelamat (Op Carilamat).

“Operasi yang bersambung hari ini berjaya menemukan mangsa dan Op Carilamat telah ditamatkan 12.40 tengah hari tadi,” katanya dalam kenyataan di sini hari ini.

Beliau berkata mangsa berusia 56 tahun dan berasal dari Kuantan, Pahang bekerja sebagai nelayan sebuah syarikat perikanan dekat Hutan Melintang.

Katanya dalam kejadian pada kira-kira 3 pagi itu, bot nelayan dinaiki tiga lelaki dimasuki air dan ketiga-tiga mereka terjun ke dalam laut untuk menyelamatkan diri.

Dua daripada mereka yang merupakan warga Indonesia sempat mencapai tong air untuk terapung manakala mangsa gagal menyelamatkan diri dan dihanyutkan arus deras.

Susulan itu, Maritime Rescue Sub Centre (MRSC) Langkawi telah mengaktifkan Op Carilamat dan Bot Petir 83 daripada MN Selangor telah diatur gerak ke lokasi bagi melaksanakan penugasan operasi.

Beliau berkata Op Carilamat turut dibantu Jabatan Bomba dan Penyelamat Malaysia, Markas Pemerintahan Armada Barat Lumut, Balai Polis Rungkup dan Komander Operasi Komponen Maritim (MCOC).

Sementara itu, Ketua Polis Daerah Hilir Perak ACP Ahmad Adnan Basri dalam kenyataan berkata bot terbabit dikatakan berlabuh di muara Bagan Lipas bagi tujuan rehat sebelum kembali ke pelantar di Hutan Melintang.

“Mereka keluar menangkap ikan pada 13 Sept lepas di lima batu nautika dari kawasan pelantar dan bot mereka tenggelam sekitar pukul 3 pagi.

“Operasi menyelamat telah dilakukan pada hari sama pada 12 tengah hari namun terpaksa memberhentikan operasi pada 7 malam akibat cuaca gelap sebelum disambung hari ini,” katanya.

Beliau berkata mayat mangsa ditemukan tersangkut pada tiang sebuah kelong di Muara Sungai Bagan Lipas dan mayat telah dikenal pasti oleh waris mangsa sebelum dihantar ke Hospital Teluk Intan untuk bedah siasat. –AlHijrah Online


Angkara berjudi, pengurus dakwa disamun

KUALA LUMPUR – Polis menahan pengurus stesen minyak di Bukit Mertajam
yang mendakwa wang tunai berjumlah RM35,000 kutipan hasil jualan seminggu
premis itu disamun seorang lelaki tidak dikenali Selasa lepas, semalam selepas
disyaki sengaja mereka-reka kejadian itu.

Menurut Ketua Polis Daerah Seberang Tengah Asisten Superintendan Nik
Ros Azhan Nik Abdul Hamid, wanita berumur 59 tahun itu disiasat kerana membuat
laporan palsu selepas polis memperoleh maklumat wang tunai yang dikatakan
disamun itu sebenarnya diambilnya dengan sebahagian sudah dibelanjakannya untuk
berjudi dan menyambut Tahun Baharu Cina, lapor Sinar Online yang memetik
Bernama.

“Sebelum ini, wanita itu melaporkan beg tangannya yang mengandungi
wang tunai itu serta barangan peribadi lain diragut seorang lelaki yang
kemudiannya lari ke bahagian belakang stesen minyak. Keraguan timbul selepas
bahagian belakang stesen itu didapati terdapat dinding zink tinggi yang tidak
mungkin dapat dilalui sesiapa,” katanya.

Menurutnya rakaman kamera litar tertutup yang diperoleh juga tidak
menunjukkan sebarang kejadian samun yang didakwa oleh wanita berkenaan.

Perintah reman terhadap wanita itu akan dipohon hari ini bagi
membolehkan siasatan lanjut di bawah Seksyen 182 Kanun Keseksaan kerana membuat
laporan palsu, dijalankan.


TARIKH KUAT KUASA ‘SIMPANAN SHARIAH’ KWSP IALAH 1 JAN SETIAP TAHUN

KUALA LUMPUR, 21 Jun – Kumpulan Wang Simpanan Pekerja (KWSP) menetapkan 1 Jan setiap tahun sebagai tarikh kuat kuasa ‘Simpanan Shariah’ bagi para pencarum yang memilih untuk menukarkan simpanan mereka kepada akaun simpanan baharu itu.

Ketua Pegawai Eksekutif KWSP Datuk Shahril Ridza Ridzuan berkata penetapan tarikh itu dibuat mengikut peruntukan dana patuh syariah tahunan. Beliau berkata peruntukan dana patuh syariah untuk pencarum akan diberi mengikut giliran dan syarat-syarat yang ditetapkan oleh anggota Lembaga KWSP.

“Apabila pendaftaran Simpanan Shariah telah memenuhi kuota dana yang diperuntukkan pada tahun tersebut, pencarum yang telah membuat pilihan Simpanan Shariah tetapi belum berjaya memperoleh peruntukan dana itu perlu menunggu peruntukan dana patuh syariah tahunan yang seterusnya,” katanya.

Beliau berkata demikian pada taklimat media mengenai akaun ‘Simpanan Shariah’ yang akan diperkenalkan oleh agensi itu di ibu pejabat KWSP di sini, semalam. Shahril Ridza berkata pada tahun ini pendaftaran untuk ‘Simpanan Shariah’ akan dibuka kepada para pencarum KWSP mulai 8 Ogos hingga 23 Dis.

“Apa yang menarik mengenai Simpanan Shariah ini ialah ia terbuka kepada semua ahli tanpa mengira bangsa, agama dan kewarganegaraan. Pencarum diingatkan membawa dokumen pengenalan diri di mana-mana cawangan KWSP untuk pengesahan cap jari,” katanya.

Shahril Ridza berkata KWSP akan melancarkan dana patuh syariah sepenuhnya pada 2017 sebagai pilihan kepada pencarum yang berminat untuk menukarkan akaun simpanan mereka kepada status patuh syariah dengan saiz dana awal sebanyak RM100 bilion.

Beliau berkata pencarum KWSP hanya dibenarkan mempunyai satu akaun KWSP sahaja, sama ada Simpanan Konvensional atau Simpanan Shariah. Shahril Ridza juga berkata sebuah Jawatankuasa Penasihat Shariah (JKPS), ditubuhkan oleh Lembaga KWSP untuk berperanan sebagai pihak berkuasa dalam perkara membabitkan syariah.

“JKPS dianggotai lima orang yang berkelayakan dalam bidang syariah dan mempunyai pengetahuan atau pengalaman luas dalam bidang syariah yang meliputi aspek perbankan, kewangan, undang-undang dan lain-lain disiplin yang berkaitan,” katanya.

JKPS dipengerusikan oleh Prof Madya Dr Mohamad Akram Laldin (Pengarah Eksekutif International Shariah Research Academic for Islamic Finance) dan dianggotai Prof Madya Dr Aznan Hasan (Pensyarah Institut Perbankan dan Kewangan Islam, Universiti Islam Antarabangsa (UIA) serta Dr Zaharuddin Abdul Rahman (Pensyarah Kuliyyah Ekonomi dan Sains Pengurusan UIA).

Dua lagi anggota JKPS ialah Prof Dr Engku Rabiah Adawiah Engku Ali (Pensyarah Institut Perbankan dan Kewangan Islam UIA) dan Dr Kamaruzaman Noordin (Pensyarah Kanan Jabatan Syariah dan Pengurusan, Akademi Pengajian Islam, Universiti Malaya).

BERNAMA


JENAZAH NURUL NAZIHAH SELAMAT DIKEBUMIKAN

KOTA TINGGI: Jenazah Nurul Nazihah Kamalul Arifin yang maut dalam kemalangan di Kilometer 45.7 Lebuh Raya Utara Selatan arah selatan dekat Sedenak semalam, selamat dikebumikan di Tanah Perkuburan Islam Kampung Temenin Lama, di sini pada kira-kira 3.40 petang tadi.

Lebih 100 ahli keluarga, sanak saudara dan sahabat handai membanjiri kawasan tanah perkuburan tersebut bagi memberi penghormatan terakhir kepada Allahyarham.

Suasana sayu dan hiba dapat dilihat apabila van yang membawa jenazah memasuki kawasan perkuburan pada 3.30 petang.

Sebelum itu, jenazah disolatkan di Masjid An-Nur Kampung Batu Empat, di sini sebelum dibawa ke kediaman ibu bapanya di Kampung Lukut.

Tinjauan Bernama di rumah keluarga mangsa di kampung berkenaan sejak pagi tadi, mendapati ia dipenuhi dengan ahli keluarga, sahabat handai dan jiran yang menunggu ketibaan Allahyarham.

Semalam, Nurul Nazihah, 28,  bersama seorang individu lagi yang belum dikenal pasti identitinya, dilaporkan maut manakala empat terselamat dalam kemalangan melibatkan empat kenderaan berdekatan Sedenak pada 7.47 malam.

Wanita itu ditemukan tersepit dalam Proton Wira yang dinaikinya, manakala seorang lagi mangsa dalam Toyota Vios. – AlHijrah Online


PERLIS KEKAL HAD UMUR MINIMUM PERKAHWINAN 18 TAHUN

KANGAR: Kerajaan Perlis mengekalkan penetapan had minimum perkahwinan kepada 18 tahun bagi lelaki dan perempuan di negeri ini.

Menteri Besar Perlis, Datuk Seri Azlan Man berkata, perkara berkenaan terletak di bawah bidang kuasa Jabatan Hal Ehwal Agama Islam Perlis (JAIPs).

“Meskipun had umur minimum perkahwinan adalah 18 tahun namun ia tidak menjadi sebarang masalah jika perkahwinan itu dibenarkan oleh ibu bapa atau wali mereka.

“Kalaupun mereka (bawah umur) dan dah baligh (cukup umur), kita tidak pernah menghadapi masalah asalkan keluarga mereka membenarkan,” katanya.

Terdahulu, Kedah turut mengumumkan untuk meminda enakmen berkaitan penetapan had umur minimum perkahwinan kepada 18 tahun.

Kelantan pula masih kekal dengan keputusan sebelum ini, 16 tahun bagi perempuan dan 18 tahun untuk lelaki sebagai mengekang gejala sosial.

Sabah pula yang bersama empat negeri lain sebelum ini setuju meminda perundangan berkaitan had umur perkahwinan hari ini turut tampil dengan komitmen untuk mencari pendekatan dan langkah terbaik bagi menangani isu perkahwinan bawah umur di negeri itu.

Timbalan Perdana Menteri yang juga Menteri Pembangunan Wanita, Keluarga dan Masyarakat, Datuk Seri Dr Wan Azizah Wan Ismail ketika sidang Dewan Rakyat baru-baru ini memberitahu kerajaan sedang menyiapkan Draf Pelan Strategik Kebangsaan bagi menangani isu perkahwinan bawah umur.

Draf itu akan membabitkan pindaan kepada Akta Undang-Undang Keluarga Islam 1984 (Akta 303) dengan menetapkan umur minimum perkahwinan bagi wanita kepada 18 tahun. — SINAR HARIAN


TABUNG MUSA’ADAH COVID-19 SUMBANG HAMPIR RM4 JUTA

PUTRAJAYA: Tabung Musa’adah COVID-19 Jabatan Kemajuan Islam Malaysia (JAKIM) dengan kerjasama Yayasan Waqaf Malaysia (YWM) telah menyalurkan lebih RM4 juta bagi membantu golongan yang terjejas akibat pandemik itu.

Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri berkata tabung tersebut sudah mengumpulkan dana kira-kira RM6 juta sejak dilancarkan pada Mac tahun lepas.

“Kami (agensi-agensi di bawah Kementerian Hal Ehwal Agama) membuat satu gabungan sekarang, untuk bulan Januari sahaja kita berjaya menyumbangkan hampir RM15 juta.

“Setiap hari akan kemas kini jumlah (sumbangan), Insyaallah kita akan keluarkan pada setiap bulan pada awal bulan untuk yang seterusnya,” katanya selepas majlis pelepasan pasukan Musa’adah Bantuan Bencana Alam pasca banjir ke Dungun, Terengganu pagi tadi.

Menurutnya, agensi-agensi di bawah kementeriannya juga telah menyampaikan sumbangan hampir RM15 juta kepada golongan yang memerlukan termasuk mangsa banjir pada bulan lepas.

Orang ramai boleh menyumbang ke Tabung Musa’adah COVID-19 JAKIM dan YWM melalui akaun CIMB Islamic Bank Berhad atas nama Yayasan Waqaf Malaysia bernombor 8602218186.–AlHijrah Online


NAHAS ELMINA: DATA CVR PESAWAT BERJAYA DIEKSTRAK

PUTRAJAYA: Data perakam suara kokpit (CVR) milik pesawat yang terhempas di Lebuhraya Guthrie berdekatan Bandar Elmina di Shah Alam, Selangor pada 17 Ogos lepas berjaya diekstrak di makmal Florida, Amerika Syarikat, kata Menteri Pengangkutan Anthony Loke.

Beliau berkata data tersebut diesktrak Pasukan Biro Siasatan Kemalangan Udara (BSKU) dengan bantuan pihak makmal pengilang peralatan asal (OEM) CVR iaitu L3Harris apabila voice data daripada perakam itu berjaya diperoleh semula.

“Data tersebut berjaya dimuat turun. Jadi semua rakaman suara dalam pesawat itu, terutama 30 minit terakhir termasuk sehingga nahas berlaku, berjaya dimuat turun,” katanya dalam sidang media di sini hari ini.

Loke berkata rakaman audio tersebut telah dihantar kepada pasukan siasatan di Malaysia untuk dianalisa dan laporan awal dijangka dikeluarkan dalam tempoh dua minggu lagi.

“Jadi semua rakaman suara tersebut daripada dua juruterbang itu akan dianalisis sebaik mungkin, dan juga apa yang berlaku dalam kokpit dapat dijadikan bahan siasatan untuk mengenal pasti apakah punca berlakunya nahas terbabit,” katanya.

Loke berkata laporan awal nahas pesawat tersebut akan akan dipaparkan dalam laman web rasmi Kementerian Pengangkutan dan ia menjadi laporan asas untuk membuat laporan terperinci dan laporan akhir yang kebiasaannya mengambil masa setahun untuk disiapkan.

Beliau berkata pasukan BSKU akan melaksanakan siasatan untuk mencari apa punca nahas pesawat Beechcraft Model 390 (Premier 1) itu dan menyarankan langkah keselamatan di masa depan.

“Ia bukan untuk mencari salah siapa, ia untuk mengenal pasti apakah punca nahas itu berlaku.

“Jadi apabila kita mendapat laporan itu, kalau ada kelemahan dalam sebarang aspek, kita perlu mengambil langkah untuk memastikan insiden itu tidak berulang,” katanya.

Nahas pesawat yang terhempas di Lebuhraya Guthrie berdekatan Bandar Elmina pada 17 Ogos itu mengorbankan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Mereka terdiri daripada enam penumpang dan dua kru pesawat ringan itu, manakala dua lagi merupakan orang awam, masing-masing penunggang motosikal dan pemandu kereta, yang menggunakan lebuh raya berkenaan.

Ditanya kesukaran pasukan BSKU untuk mengekstrak data itu, Loke berkata pasukan berkenaan mengambil masa seharian bagi mendapatkan balik data CVR tersebut.

“Mereka menghadapi kesukaran untuk meninggalkan AS kerana ribut taufan di Florida. Pasukan ini masih berada di Florida. Mereka sepatutnya pulang sebaik sahaja data diperoleh tetapi mereka tidak dapat berbuat demikian.

“Tetapi data telah dihantar ke sistem e-mel yang selamat, jadi kami sudah mempunyai rakaman suara di Malaysia. Kita berjaya dapatkan semula data dan rakaman suara itu amat jelas dan dalam keadaan baik,” katanya yang enggan membuat rumusan data audio itu sehingga siasatan selesai.

Pada 24 Ogos lepas, Loke dilaporkan berkata Ketua Inspektor BSKU berlepas ke AS untuk menghantar memory puck yang terdapat di dalam CVR milik pesawat Beechcraft Model 390 (Premier 1) itu ke makmal di Florida untuk diekstrak dan dianalisa.– AlHijrah Online


PT3 2021 DIBATALKAN

KUALA LUMPUR: Pentaksiran Tingkatan Tiga (PT3) untuk tahun 2021 akan dibatalkan.

Menteri Kanan (Pendidikan) Dr Radzi Jidin berkata antara perkara asas yang mendorong keputusan pembatalan PT3 ialah kekurangan masa murid membuat persediaan khususnya secara bersemuka bersama guru di sekolah.

“Jika kita lihat penularan COVID-19 masih belum dapat ditangani sepenuhnya.

“Tanpa pelaksanaan PT3 untuk tahun ini kaedah pentaksiran murid boleh dilaksanakan untuk tahun 2021 sepertimana tahun 2020 iaitu berdasarkan tiga komponen utama iaitu Pentaksiran Bilik Darjah (PBD), Pentaksiran Psikometrik (PPsi) dan Pentaksiran Aktiviti Jasmani, Sukan & Kokurikulum (PAJSK),” katanya dalam sidang media khas hari ini.

Menurut Radzi, kemasukan ke asrama bagi pelajar Tingkatan 4 akan dibuat berdasarkan Pentaksiran Kemasukan Sekolah Khusus (PKSK) yang boleh diduduki pelajar yang berminat.

Tahun 2021 merupakan kali kedua PT3 dibatalkan selepas 2020 susulan pandemik COVID-19.– AlHijrah Online


TIDAK SEMPAT MENCURI, LELAKI TERTIDUR AKIBAT MABUK

SEREMBAN: Seorang penjenayah terlena di rumah yang dicerobohi dipercayai gara-gara mabuk selepas minum minuman keras milik penghuni rumah berkenaan dalam satu kejadian di Taman Tanjung, Bahau, Jempol, semalam.

Ketua Polis Daerah Jempol Supt Hoo Chang Hook berkata kehadiran lelaki berusia 41 tahun itu disedari penghuni rumah berusia 65 tahun pada 6.30 pagi yang kemudian membuat laporan polis.

“Ketika kejadian pengadu tinggal bersama isteri dan empat anak mereka di rumah teres satu tingkat. Semasa masuk ke dalam rumah, suspek dipercayai minum minuman keras milik pengadu sehingga mabuk dan tertidur.

“Sebaik sahaja pengadu bangun tidur awal pagi, dia menemukan suspek terbaring di dalam rumah tidak sedarkan diri. Pengadu lihat terdapat beg kertas mengandungi dua pisau, pemutar skru, dua botol minuman keras dan sebuah tablet berada bersebelahan suspek,” katanya dalam satu kenyataan di sini hari ini.

Hoo berkata lelaki tersebut dipercayai menceroboh masuk rumah berkenaan dengan memanjat pagar dan masuk melalui pintu belakang yang tidak berkunci

Beliau berkata tiada rakaman kamera litar tertutup di tempat kejadian dan hasil pemeriksaan mendapati lelaki itu mempunyai 15 rekod dadah, enam rekod jenayah dan berstatus orang yang dikehendaki polis.

“Suspek direman empat hari dan kes disiasat di bawah Seksyen 457 Kanun Keseksaan,” katanya yang turut menasihatkan penduduk setempat agar lebih berhati-hati dengan sentiasa mengunci rumah bagi keselamatan keluarga.–AlHijrah Online


NIAT BAPA HANTAR KAD KAHWIN ANAK BERTUKAR TRAGEDI

BESUT: Perjalanan seorang lelaki dari Bachok ke Kuala Terengganu untuk menghantar kad undangan majlis perkahwinan anak perempuannya berakhir tragedi apabila dia dikhuatiri lemas selepas kenderaan pacuan empat roda dipandunya terjunam ke dalam Sungai Tembila di Kampung Pengkalan Kubur di sini pagi tadi.

Dalam kejadian jam 6.15 pagi itu, Toyota Hilux berwarna putih yang dipandu mangsa Syukri Wahab, 52, dengan ditemani isterinya Azizah Mohamad Yusoff, 51, terbabas sebelum merempuh pagar Jambatan Tembila dan terjatuh ke dalam sungai.

Menurut bekas isteri mangsa, Lailawati Omar, 43, Syukri dalam perjalanan untuk menghantar kad undangan kepada saudara mara di Kuala Terengganu, sempena perkahwinan anak perempuan mereka Farah Hanani, 24, yang bakal berlangsung pada 5 Mac ini.

Lailawati berkata pada awalnya Farah Hanani telah menghalang ayahnya menghantar kad undangan pada hari ini kerana beliau ingin turut serta mengundang saudara-mara di Kuala Terengganu pada Sabtu, 19 Februari nanti.

Sementara itu Ketua Balai Bomba Dan Penyelamat Besut, Penolong Penguasa Bomba Mohamad Jusoh berkata pihaknya menerima panggilan kecemasan berhubung insiden itu pada 6.52 pagi tadi dan seramai 10 anggota telah bergegas ke lokasi kejadian.

Katanya anggota penyelamat dan orang awam berjaya menemui Azizah yang berpaut pada dahan pokok dan berada dalam keadaan lemah kira-kira 500 meter dari lokasi kejadian.

Wanita itu telah dihantar ke Hospital Besut untuk rawatan lanjut.

Mohamad berkata, usaha pencarian Syukri kini tertumpu sekitar 20 meter dari lokasi kejadian dengan disertai 81 anggota penyelamat daripada Jabatan Bomba Dan Penyelamat Malaysia (JBPM), Polis Diraja Malaysia, Angkatan Pertahanan Awam Malaysia serta 12 anggota Pasukan Penyelamat Di Air (PPDA) JBPM dengan menggunakan lima buah bot.

Difahamkan kenderaan mangsa berjaya ditemui pada jam 5.15 petang tadi kira-kira 10 meter dari lokasi terjunam dan berjaya diangkat pada jam 6.25 petang dengan menggunakan sebuah kren.

Namun mangsa tiada di dalam pacuan empat roda tersebut.

Katanya hujan lebat yang menyebabkan air sungai naik serta arus deras merupakan antara cabaran yang terpaksa dihadapi anggota penyelamat bagi misi pencarian. –AlHijrah Online


PKPB KAMPUNG PADANG CHE MAS, BALING BERMULA 18 OKTOBER

KUALA LUMPUR: Kampung Padang Che Mas, Baling, Kedah akan dikenakan Perintah Kawalan Pergerakan Bersyarat (PKPB) yang akan berkuatkuasa 18 Oktober sehingga 31 Oktober 2020.

Menteri Kanan (Keselamatan) Datuk Seri Ismail Sabri Yaacob berkata arahan itu diputuskan dalam sidang khas Majlis Keselamatan Negara (MKN) hari ini.

“Sehingga 12 Oktober 2020, seramai 236 individu telah disaring secara bersasar dan diberikan arahan kuarantin wajib selama 14 hari di rumah dan memakai gelang kuarantin.

“Daripada jumlah itu, sebanyak 25 kes positif COVID-19 telah direkodkan melibatkan 5 buah keluarga dan 100 masih menunggu keputusan saringan,” katanya dalam sidang media hari ini.

Susulan perkembangan itu katanya kerajaan memutuskan untuk melaksanakan PKPB di kawasan berkenaan.

Menurut Ismail Sabri PKPB ini akan melibatkan seramai 1,150 penduduk dan 151 buah rumah di kawasan tersebut.

Tambah beliau dengan pelaksanaan perintah ini semua penduduk dikehendaki mematuhi Prosedur Operasi Standard (SOP) PKPB yang telah ditetapkan seperti tiada pergerakan keluar masuk ke Kampung Padang Che Mas serta hanya dua orang saja wakil yang dibenarkan bagi sebuah rumah untuk keluar mendapatkan bekalan makanan dan barang keperluan.

Maklumat lanjut katanya boleh dirujuk di laman sesawang MKN. — AlHijrah Online


JADIKAN KEGAGALAN SEBAGAI PENGAJARAN – TUN MAHATHIR

Perdana Menteri, Tun Dr Mahathir Mohamad berdoa agar kehadiran tahun baharu akan memberi makna besar dan mendorong seluruh rakyat melakar kejayaan lebih tinggi.

Dalam video yang dimuat naik dalam laman Twitter @chedetofficial, beliau berkata 2018 merupakan tahun mencabar dengan pelbagai peristiwa pahit manis.

“Diharap segala resolusi yang dibuat pada awal tahun lalu berjaya dicapai.”

“Saya berdoa agar segala kejayaan dan kegagalan dijadikan pengajaran. Semoga kehadiran tahun baharu ini beri makna besar bagi kita semua dan beri kita dorongan untuk terus berusaha mencapai kejayaan yang lebih tinggi.”

Video berdurasi seminit itu, Tun Dr Mahathir turut mengucapkan Selamat Tahun Baharu kepada rakyat Malaysia dan menyampaikan ucapan sama dari isteri, Tun Dr Siti Hasmah Mohd Ali – Sinar Harian


TIADA YANG MENDESAK LETAK JAWATAN, HANYA HATI SAYA – SULAIMAN

ALOR GAJAH: Datuk Seri Sulaiman Md Ali menegaskan, beliau tidak menerima desakan daripada mana-mana pihak untuk meletakkan jawatan sebagai Ketua Menteri Melaka.

“Yang ada ialah desakan hati saya ini… desakan naluri ini,” katanya ketika ditemui pemberita selepas Majlis Penyampaian Sumbangan Ramadan Parlimen Masjid Tanah, di Kompleks Jawatankuasa Pembangunan dan Penyelarasan Undangan Negeri (Japerun) Kuala Linggi di sini hari ini.

Beliau juga mengulangi tiada sebarang perjanjian atau tawaran lantikan senator dalam kabinet kerajaan Persekutuan dan menjelaskan faktor pengunduran dirinya disebabkan isu kesihatan.

“Saya tidak mahu dah. Saya nak jaga Dewan Undangan Negeri (DUN) saya (DUN Lendu) dan nak hidup secara normal saya semula. Malah saya pernah cakap, saya ni sepenggal (untuk jadi Ketua Menteri) cukuplah,” katanya.

Dalam pada itu, beliau juga berharap semua pihak menyokong sesiapa sahaja yang dilantik selepas ini, memandangkan masing-masing mempunyai kelebihan tersendiri.

Presiden UMNO Datuk Seri Dr Ahmad Zahid Hamidi dilaporkan berkata Ahli Dewan Undangan Negeri (ADUN) Tanjung Bidara yang juga Pengerusi Badan Perhubungan UMNO Melaka Datuk Seri Ab Rauf Yusoh, dicadangkan oleh parti itu sebagai Ketua Menteri Melaka yang baharu.

Sementara itu, Setiausaha Kerajaan Negeri Melaka Datuk Zaidi Johari dipetik sebagai berkata Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia, akan dilangsungkan di Pejabat Yang Dipertua Negeri Melaka Tun Mohd Ali Rustam pada pukul 3 petang esok. –AlHijrah Online


BANJIR: JUMLAH MANGSA DI PPS EMPAT NEGERI MENURUN MALAM INI

KUALA LUMPUR: Jumlah mangsa banjir di pusat pemindahan sementara (PPS) di Selangor, Perak, Melaka dan Kelantan mencatatkan penurunan malam ini.

Angka mangsa banjir yang berlindung di PPS di Johor pula kekal walaupun cuaca dilaporkan cerah di beberapa daerah hari ini.

Di SELANGOR, Sekretariat Jawatankuasa Pengurusan Bencana Negeri, Angkatan Pertahanan Awam melaporkan setakat 8 malam ini, jumlah mangsa banjir di negeri itu terus merekodkan penurunan kepada 637 mangsa daripada 172 keluarga berbanding 886 individu membabitkan 233 keluarga pagi tadi.

Sebanyak 13 PPS masih dibuka iaitu enam di daerah Sepang, masing-masing tiga di Kuala Selangor dan Kuala Langat manakala satu di Klang.

Di PERAK, mangsa banjir di seluruh negeri menurun kepada 864 orang daripada 243 keluarga setakat 8 malam berbanding 920 orang daripada 263 keluarga pagi tadi.

Kesemua mangsa berlindung di sembilan PPS yang masih dibuka manakala sebuah PPS telah ditutup pada 3 petang tadi iaitu di Sekolah Kebangsaan (SK) Changkat Lobak di Daerah Kerian.

Di MELAKA, jumlah mangsa banjir menurun kepada 24 mangsa daripada enam keluarga malam ini berbanding 44 orang membabitkan 10 keluarga pada 8 pagi tadi, menurut Sekretariat Jawatankuasa Pengurusan Bencana Negeri Melaka.

Sekretariat itu dalam satu kenyataan memaklumkan kesemua mangsa terjejas dari Daerah Alor Gajah itu ditempatkan di PPS di Dewan Pejabat Jawatankuasa Pembangunan dan Penyelarasan Dewan Undangan Negeri (Japerun) Durian Tunggal.

Kesemua mangsa yang terjejas itu adalah dari Kampung Bukit Balai, Kampung Pulau, Kampung Belimbing dan Kampung Panchor.

Di KELANTAN, jumlah mangsa banjir termenung di Rantau Panjang, Pasir Mas terus berkurangan kepada 30 orang membabitkan enam keluarga setakat 8 malam ini berbanding 401 orang daripada 115 keluarga pagi tadi.

Berdasarkan portal Info Bencana Jabatan Kebajikan Masyarakat (JKM) kesemua mangsa banjir berkenaan ditempatkan di Sekolah Kebangsaan Tok Deh, Rantau Panjang.

Di JOHOR, jumlah mangsa banjir kilat di dua daerah iaitu Segamat dan Tangkak kekal 179 orang malam ini.

Jawatankuasa Pengurusan Bencana Daerah (JPBD), dalam kenyataan memaklumkan kesemua mangsa yang terdiri daripada 47 keluarga itu masih ditempatkan di empat PPS yang masih beroperasi, setakat ini.

“Di Tangkak, seramai 122 orang ditempatkan di Sekolah Kebangsaan Simpang 5 Darat manakala 13 orang di Sekolah Agama Simpang 5 Darat.

“Seramai 30 orang pula ditempatkan di Balai Raya Kampung Batu Badak dan 14 orang masih berada di Dewan Komuniti Tasek, dua-dua di Segamat,” menurut JPBD.

Cuaca hari ini di beberapa daerah seperti Muar, Batu Pahat, Kluang dan Johor Bahru dilaporkan cerah. –AlHijrah Online


PUSAT BANDAR UTARA, SEKITAR PASAR BORONG SELAYANG DIKENAKAN PKPD SEHINGGA 3 MEI

PUTRAJAYA: Kerajaan memutuskan untuk meletakkan Pusat Bandar Utara dan kawasan sekitar Pasar Borong Selayang, di Kuala Lumpur, dalam status Perintah Kawalan Pergerakan Diperketatkan (PKPD) mulai hari ini sehingga 3 Mei depan.

Menteri Kanan (Kluster Keselamatan) Datuk Seri Ismail Sabri Yaakob berkata, keputusan untuk melaksanakan arahan PKPD ke-6 tersebut dibuat atas nasihat Menteri Kesihatan, melibatkan lapan parcel yang telah dikenal pasti seperti berikut:

Untuk penjelasan, Pasar Borong Kuala Lumpur yang lebih dikenali sebagai Pasar Borong Selayang tidak dikenakan PKPD, cuma kawasan sekitarnya sahaja dikenakan PKPD.

Ismail Sabri berkata PKPD ke-6 ini dilaksanakan untuk membendung jangkitan COVID-19 dan langkah ini akan membolehkan aktiviti pengesanan dilaksanakan, sepanjang tempoh ini berkuatkuasa.

“Semua penghuni diminta untuk bertenang dan memberi kerjasama sepenuhnya kepada petugas Kementerian Kesihatan Malaysia (KKM), serta mematuhi semua arahan pihak berkuasa.

“Penghuni yang memerlukan bantuan atau mempunyai sebarang pertanyaan boleh menghubungi Bilik Gerakan PKP DBKL di 03-4026 7222 atau Pusat Kawalan IPD Sentul di 03-4048 2212,” katanya pada sidang media selepas mempengerusikan mesyuarat Jawatankuasa Khas Menteri-Menteri Mengenai PKP, di sini, hari ini.

Ismail Sabri menjelaskan, operasi Pasar Borong Selayang tidak ditutup dan beroperasi seperti biasa sekali gus PKPD itu hanya terpakai untuk kawasan perumahan berdekatan, yang mempunyai majoriti etnik Rohingya.

Sebagai latar belakang mengikut statistik, terdapat 28 kes positif COVID-19 di kawasan sekitar Pusat Bandar Utara dan sekitar Pasar Borong Selayang dilaporkan setakat ini.

Sebelum ini PKPD dilaksanakan di lima kawasan berikut sehingga 28 April ini membabitkan:

— BERNAMA


GEMA HAFLAH MUNAJAT, PESTA AGUNGKAN AYAT AL-QURAN DI TV ALHIJRAH

KUALA LUMPUR: Mengimarah dan memartabatkan kitab suci Al-Quran sentiasa menjadi usaha berterusan TV AlHijrah melalui penerbitan program televisyen untuk manfaat para penontonnya.

Terbaharu, Gema Haflah Munajat iaitu program berkonsepkan pesta bacaan Al-Quran, bakal disiarkan secara langsung oleh stesen televisyen Islam utama negara tersebut.

Gema Haflah Munajat dijadual akan disiarkan pada 30 Januari 2021 (Sabtu) jam 9 malam di saluran TV AlHijrah serta turut disiarkan ‘live’ melalui laman Facebook rasmi TV AlHijrah.

Istimewanya ‘konsert’ yang mengagung-agungkan bacaan ayat-ayat suci Al-Quran itu, ia bakal menampilkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri yang akan berperanan sebagai pentausiyah.

Selain kehadiran Zulkifli, uniknya program pada Sabtu ini akan turut menampilkan pertandingan seni bacaan Al-Quran oleh para qari yang terlibat dalam Gema Haflah Munajat.

Ia merupakan peluang kepada para penonton untuk menghayati dan mempelajari variasi tarannum seperti Bayaati, Nahwan, Hijaz dan lain-lain.

Antara qari dan panel yang akan terlibat dalam program tersebut ialah, Ustaz Ahmad Tirmizi Ali, Ustaz Ahmad Tarmizi Abd Rahman, Dr. Anuar Hasin, Ustaz Wan Ainuddin Hilmi, Ustaz Wan Fakhrul Razi, Ustaz Abdul Khair Jalil, Ustaz Amirahman Abbas dan Ustaz Azraie Abdul Hak.

Gema Haflah Munajat merupakan program kesinambungan daripada rancangan Haflah yang telah disiarkan di TV AlHijrah sejak Disember tahun lalu.

Diharapkan para penonton tidak akan ketinggalan untuk menyaksikan Gema Haflah Munajat secara langsung Sabtu ini dan sama-sama mengaminkan doa-doa kepada Allah SWT yang akan dibacakan dalam program tersebut. – AlHIjrah Online


MOHD NA’IM KETUA HAKIM SYARIE PERTAMA DILANTIK MENTERI AGAMA

KUALA LUMPUR: Buat julung kalinya Ketua Hakim Syarie diberi kepercayaan menjadi menteri Kabinet, apabila Datuk Dr Mohd Na’im Mokhtar, 55, hari ini mengangkat sumpah sebagai Menteri Agama dalam Kabinet Kerajaan Perpaduan, di bawah kepimpinan Perdana Menteri Datuk Seri Anwar Ibrahim.

Terdahulu beliau yang juga Ketua Pengarah Jabatan Kehakiman Syariah Malaysia (JKSM) mengangkat sumpah jawatan sebagai Ahli Dewan Negara berkuat kuasa hari ini.

Anak kelahiran Kampung Baru, Kuala Lumpur yang dilantik sebagai  Ketua Hakim Syarie dan juga Ketua Pengarah JKSM pada 1 April 2019 itu bukanlah nama asing dalam kalangan pengamal undang-undang.

Beliau merupakan lepasan Ijazah Sarjana Muda Undang-Undang (LLB) dari Universiti Islam Antarabangsa Malaysia (UIAM).

Mohd Na’im juga memperoleh Ijazah Sarjana Undang-Undang (LLM) dari University of London, United Kingdom dan Doktor Falsafah (PhD) Syariah dari Universiti Malaya, serta pemegang Diploma dalam Undang-undang Syariah dan Amalan dari UIAM, dan Diploma dalam Pentadbiran dan Kehakiman Islam dari universiti sama.

Beliau memulakan kerjayanya sebagai Pensyarah Undang-undang di UIAM dari 1990 hingga 1997 sebelum menjadi Peguam Bela & Peguam Cara Malaya pada 1997 hingga 1998.

Mohd Na’im kemudian dilantik sebagai Hakim Mahkamah Syariah Petaling Jaya dari 1998 hingga 2001 sebelum menjadi Hakim Mahkamah Syariah Kuala Lumpur dari 2001 sehingga 2003.

Pada 2003, beliau dilantik sebagai pegawai penyelidik, Jabatan Kehakiman Syariah Malaysia sehingga 2005, selain merupakan pensyarah di Universiti Kebangsaan Malaysia dan UIAM pada 2003 sehingga 2008.

Beliau juga pernah berkhidmat sebagai Pendakwa Kanan Syarie di Jabatan Agama Wilayah Persekutuan; Timbalan Pengarah, Bahagian Sokongan Keluarga, Jabatan Kehakiman Syariah Malaysia dan Pengarah, Bahagian Sokongan Keluarga di jabatan sama selama dua tahun bermula 2007.

Selain itu, beliau juga merupakan peguam sivil di firma guaman Zulkifli, Yong, Azmi & Co pada 1988. Mohd Na’im turut diiktiraf di peringkat antarabangsa apabila dilantik sebagai Felo Pelawat di Harvard Law School, Universiti Harvard, Amerika Syarikat bermula 1 Feb 2013 sehingga 31 Mei tahun sama.

Mohd Na’im juga Profesor Adjung di Fakulti Undang-undang Universiti Teknologi Mara (UiTM) pada 2012 selain pernah menjawat jawatan selaku Presiden Persatuan Pegawai Syariah Malaysia (PPSM) sesi 2010-2012 serta menjadi panel perunding di Kementerian Pembangunan Wanita, Keluarga dan Pembangunan Masyarakat.

Beliau turut menganggotai Panel Majlis Perundingan Islam pada 2015 dan Ahli Jawatan kuasa Agensi Kelayakan Malaysia (MQA) selain merupakan penasihat syariah CIMB Islamic Bank dan menjadi Lembaga Penasihat Syariah bank-bank Islam tempatan dan bank asing serta Syarikat Takaful seperti CIMB Islamic Bank, Salihin Trustee Bhd dan American and British Investment Bank (Mauritius).–AlHijrah Online


LEBIH 6,200 MASJID, SURAU DIBUKA BERSYARAT UNTUK SOLAT JUMAAT HARI INI

KUALA LUMPUR: Sebanyak 6,277 masjid dan surau dibuka secara bersyarat untuk solat Jumaat di seluruh negara hari ini.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata sebanyak 4,353 masjid dan surau turut dibuka secara bersyarat untuk solat sunat Aidilfitri pada Ahad lalu.

Berterima kasih kepada umat Islam yang terus berdoa kepada Allah swt, Zulkifli berkata mulai 15 Mei lalu, masjid dan surau di seluruh negara dibuka secara bertahap dan bersyarat.

“Walaupun secara umumnya, pembukaan masjid dan surau hanya terhad kepada Jawatankuasa dan ahli kariah yang terpilih sahaja buat masa ini, ia tetap membuktikan kesungguhan dan komitmen pihak berkuasa agama negeri dalam melaksanakan Garis Panduan Solat Jumaat dan Solat Hari Raya Aidilfitri Dalam Tempoh Perintah Kawalan Pergerakan Bersyarat (PKPB) seperti yang telah dicadangkan dalam Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia kali ke-5 pada 8 Mei 2020.

“Saya dengan rendah hati amat menjunjung hikmah dan kebijaksanaan Kebawah Duli Yang Maha Mulia Yang Dipertuan Agong dan Kebawah Duli Yang Maha Mulia Raja-Raja Melayu dalam mempertimbangkan dan memutuskan sebarang urusan berkaitan hal ehwal Islam di peringkat Persekutuan, negeri-negeri tidak beraja dan negeri-negeri.

“Dalam masa yang sama, pihak berkuasa agama negeri-negeri juga diminta untuk mengambil serius prosedur standard operasi yang telah saya nyatakan dalam sidang media pada 14 Mei 2020,” katanya dalam entri terkini beliau di Facebook hari ini.

Zulkifli turut menyeru umat Islam mematuhi setiap prosedur standard operasi ditetapkan pihak berkuasa agama negeri dengan nasihat Kementerian Kesihatan Malaysia (KKM).

“Sekiranya tahap kepatuhan kepada garis panduan sudah konsisten mencapai 100 peratus dalam tempoh masa sesuai bagi Kementerian Kesihatan Malaysia, saya yakin kita bersedia untuk melangkah menuju “exit-plan” bagi pembukaan masjid dan surau dalam norma baharu.

“Sama-samalah kita berdoa agar wabak ini berlalu pergi dan kita boleh kembali mengimarahkan rumah Allah SWT dengan hati yang gembira dan tenang.

اللَّهُمَّ إِنِّي أَعُوذُ بِكَ مِنَ الْبَرَصِ وَالْجُنُونِ وَالْجُذَامِ وَمِنْ سَيِّئِ الأَسْقَامِ

“Ya Allah aku berlindung denganMu daripada penyakit sopak, penyakit gila, penyakit kusta dan daripada segala penyakit berbahaya yang lain.”

Statistik harian COVID-19 menunjukkan trend menyakinkan di Malaysia dengan angka jangkitan menurun kepada dua digit sejak kebelakangan ini. — AlHijrah Online


KELUARGA ADIB BERHAK SAMAN

IPOH: Keluarga anggota bomba Allahyarham Muhammad Adib Mohd Kassim berhak mengambil tindakan sivil atau saman terhadap Polis Diraja Malaysia (PDRM) jika itu difikirkan mereka perlu.

Timbalan Menteri Kementerian Perumahan dan Kerajaan Tempatan (KPKT), Datuk Seri Dr Ismail Abd Muttalib berkata, kementerian atau Jabatan Bomba Dan Penyelamat Malaysia (JBPM) tidak menghalang atau masuk campur dalam urusan terbabit.

“Bagi dia itu hak dia, hak dia untuk membuat keputusan (saman) jika dia rasa perlu. Tetapi apa pun kita serahlah kepada undang-undang,” katanya.

Menurut Ismail, setakat ini bapa Allahyarham Muhammad Adib, Mohd Kassim Abdul Hamid atau wakil keluarga terbabit tidak berjumpa dengan pihaknya untuk mendapatkan sebarang nasihat atau pandangan.

Namun katanya, beliau faham perasaan keluarga allahyarham yang mahukan keadilan dan pembelaan kematian mangsa.

“Sebagai bapa saya faham apa yang dirasai oleh bapa Allahyarham. Sesiapa sahaja pasti mahukan pembelaan dan keadilan atas apa yang berlaku.

“Namun kita ada undang-undang dan biarlah undang-undang yang menentukan keputusan tersebut,” katanya.

Beliau berkata demikian kepada media selepas lawata kerja rasmi di Balai Bomba dan Penyelamat Meru Raya, Ipoh hari ini.

Ismail diminta mengulas tindakan keluarga Allayarham Muhammad Adib yang akan mengambil tindakan sivil untuk menuntut ganti rugi atas kegagalan dan kecuaian pihak polis sehingga menyebabkan kematian anggota bomba itu.

Bapa Muhammad Adib dilaporkan berkata, mereka sekeluarga kecewa dan tidak berpuas hati dengan kenyataan yang dikeluarkan Ketua Polis Negara Tan Sri Abdul Hamid Bador yang dikatakan bercanggah dengan Mahkamah Koroner.

Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya parah dalam rusuhan ketika kekecohan di tapak kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham menghembuskan nafas terakhir pada 17 Disember 2018 di Institut Jantung Negara (IJN).

Pada 27 September 2019, Mahkamah Koroner Shah Alam memutuskan kematian Muhammad Adib adalah akibat perbuatan jenayah yang dilakukan lebih dua atau tiga individu tidak diketahui. — AlHijrah Online / Hamimah Hamid.


GAGAL ROGOL: WARGA NIGERIA MENGAMUK, CAMPAK KANAK-KANAK KELUAR TINGKAP HINGGA MATI

KUALA LUMPUR: Seorang kanak-kanak lelaki berusia lima tahun maut dipercayai dicampak dari tingkat empat sebuah apartment di Danau Kota, pagi tadi.

Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Abd Hamid berkata, pihaknya menerima panggilan berhubung kejadian iti pada jam 8 pagi.

Nik Ros Azhan dalam kenyataannya berkata, siasatan mendapati seorang suspek warga Nigeria berusia 42 tahun terdahulu dikatakan cuba merogol salah seorang anak tirinya yang sedang tidur di ruang tamu namun cuba dihalang oleh isteri dan anak-anak yang lain.

“Anak tiri yang berusia antara 19 hingga 29 tahun itu cuba menghalang suspek, dan menyebabkan suspek mengamuk dan memukul serta menghentak kesemua individu yang ada di dalam rumah tersebut,”

Dalam masa yang sama, isteri dan anak-anak cuba menyelamatkan diri dengan keluar dari rumah bagi mendapatkan bantuan jiran dan pengawal keselamatan.

“Suspek terus mengangkat mangsa selepas melihat mereka menjerit dan meminta tolong, lalu dibawanya ke tingkap luar bilik utama dan mencampak keluar hingga jatuh ke bawah,” menurut laporan Nik Ros Azhan.

Sejurus kejadian tersebut, suspek melompat keluar dari tingkap yang sama tetapi mengalami kecederaaan yang menyebabkan suspek tidak dapat melarikan diri.

Tambahannya, orang awam berjaya menangkap suspek bersama dengan pengawal keselamatan sebelum diserahkan kepada pihak polis.

Mangsa telah dibawa ke Hospital Kuala Lumpur (HKL) untuk dibedah siasat, manakala suspek juga dibawa ke hospital sama untuk dirawat sebelum ditahan bagi membantu siasatan.–AlHijrah Online


TH BANTU LANCAR URUSAN JEMAAH

Setiap umat Islam di Malaysia mempunyai keinginan untuk mengerjakan haji dan umrah jika ada kemampuan terutama dari segi kewangan.

Justeru, persediaan dari segi kewangan sangat penting bagi memastikan setiap orang mampu untuk menunaikan haji dan umrah.

Selain menunaikan haji atau umrah melalui Tabung Haji (TH), umat Islam ada pilihan untuk menunaikan ibadah berkenaan melalui anak syarikat TH atau agensi pelancongan berdaftar dengan TH antaranya TH Travel & Services Sdn Bhd (TH Travel) dan Andalusia Travel & Tour Sdn Bhd (Andalusia).

Jurucakap TH Travel Wilayah Utara, Agus Salim Mustafa, 52, berkata, pihaknya menjanjikan tawaran pakej umrah tanpa kos tersembunyi kepada jemaah bagi memastikan urusan ibadah mereka sempurna tanpa beban kewangan tambahan.

Menurutnya, kebanyakan jemaah mengadu sering berdepan masalah kos tersembunyi dalam tawaran pakej umrah murah segelintir agensi pelancongan.

“Sebagai contoh, ada jemaah terpaksa mengeluarkan bayaran tambahan untuk makan tengah hari dan malam disebabkan pakej penginapan hotel hanya melibatkan sarapan.

“Malah, ada pakej umrah murah tidak menyertakan kos tambahan sewa bas untuk program ziarah luar Madinah seperti melawat Jabal Uhud, umrah Jaranah dan umrah Hudaibiyah dan situasi itu akhirnya membebankan jemaah.

“Bagaimanapun, di TH Travel kita akan pastikan setiap jemaah tidak perlu memikirkan permasalahan tambahan apabila menunaikan ibadah umrah di Tanah Suci,” katanya kepada Sinar Harian di sini semalam.

Harga kompetitif Agus Salim berkata, pihaknya akan memastikan keseluruhan pakej yang ditawarkan sangat kompetitif dari segi harga dan mampu dibeli oleh semua lapisan umat Islam.

“Kita memperkenalkan beberapa pakej yang lebih murah, kompetitif dan bersifat mampu beli bagi membolehkan setiap lapisan masyarakat boleh mengerjakan umrah dan haji.

“Walaupun dikategorikan sebagai pakej ekonomi, namun kualiti perkhidmatan tetap sama seperti sebelum ini termasuk kemudahan asas seperti hotel, sajian makan minum, pengangkutan dan bimbingan ibadah.

“Contohnya, bagi pakej umrah, harga terendah setakat ini adalah Pakej Hijra iaitu harga bermula daripada RM5,890. Lingkungan harga pakej itu dikira cukup murah dan mampu oleh setiap lapisan peringkat umat Islam di Malaysia,” katanya.

Menurutnya, TH Travel menawarkan pelbagai kelebihan berbanding agensi pelancongan yang lain antaranya dari segi keselamatan, kualiti, harga dan ibadah yang ditawarkan.

“Dalam aspek mendapatkan visa umrah atau haji, Alhamdulillah setakat ini belum ada jemaah yang terkandas, malah mereka tidak perlu bimbang kerana TH Travel mempunyai lebih 20 petugas tetap di Tanah Suci sebagai pemantau keselamatan jemaah sepanjang berada di sana, selain kami juga mempunyai pejabat tetap di Jeddah.

“Hotel yang disediakan bertaraf empat hingga lima bintang, manakala sajian makanan pula mengikut cita rasa Malaysia dan antarabangsa,” katanya.

Sementara itu, Pengarah Andalusia, Ida Riswana Idris berkata, sebagai sebuah syarikat yang mendapat pengiktirafan antarabangsa dan Malaysia, Andalusia menawarkan pakej yang terbaik serta berpatutan selain sentiasa mementingkan kepuasan pelanggan.

“Kelebihan yang kami ada jarang ditawarkan oleh agensi umrah lain antaranya ketetapan jadual pakej semusim penuh lebih awal, jaminan pakej sama seperti yang dijual kepada pelanggan dari awal musim kerana tiket-tiket penerbangan dan hotel penginapan yang ditempah sudah dibayar sejak awal.

“Barisan pengurusan kami di Makkah dan Madinah serta pegawai dari Malaysia akan bertugas sepenuh masa untuk menjaga kebajikan jemaah sepanjang musim dan bukan mengikut tempoh kumpulan tersebut.

“Lebih istimewa, kami ada kira-kira 300 mutawwif yang kami latih sendiri dengan sistem pengurusan mutawwif. Semua mutawwif Andalusia akan melalui kursus syafawi (lisan) dan tahriri (ujian) setiap kali sebelum musim bermula,” katanya.

Katanya, pertumbuhan agensi umrah berlesen adalah salah satu cara terbaik untuk menangani kes penipuan pakej.

“Orang ramai boleh merujuk portal Kementerian Pelancongan untuk menentukan status setiap agensi umrah. Paling penting, mereka perlu berkunjung dan berurusan terus dengan ibu pejabat atau cawangan agensi tersebut dan bukan melalui ejen atau orang tengah,” katanya.

Agensi pelancongan berdaftar membantu melancarkan perjalanan ibadah haji dan umrah jemaah. — SINAR HARIAN


RON97 turun 1 sen, RON95 dan diesel kekal

PUTRAJAYA, 3 Mei 2019 – Harga
runcit bagi RON97 turun satu sen seliter menjadikan harga terbaru bahan bakar
itu RM2.80 seliter bagi tempoh 4 Mei hingga 10 Mei depan.

Kementerian Kewangan menerusi
satu kenyataan berkata, harga runcit petrol RON95 dan diesel kekal pada paras
sama, masing-masing RM2.08 seliter dan RM2.18 seliter.

“Berdasarkan pengiraan di bawah
formula APM, harga runcit produk petrol RON95 dan diesel bagi tempoh yang sama
sepatutnya adalah sebanyak RM2.50 seliter dan RM2.47 seliter masing-masing.

“Namun, harga runcit bagi
kedua-dua produk adalah dikekalkan pada paras RM2.08 seliter dan RM2.18 seliter
selaras dengan keputusan Kerajaan untuk menstabilkan harga runcit bagi produk
petroleum dan mengurangkan kos sara hidup rakyat,” katanya hari ini.

Dalam pada itu, Kementerian
Kewangan menjelaskan anggaran tanggungan subsidi yang perlu ditanggung oleh
Kerajaan dalam tempoh 4 Mei sehingga 10 Mei adalah berjumlah RM130.45 Juta. –
Sinar Harian